Europos sutartis steigianti Europos Bendrijų bei jų valstybių narių ir Rumunijos asociaciją



Oficialusis leidinys L 357 , 31/12/1994 p. 0002 - 0189

specialusis leidimas suomių kalba: skyrius 11 tomas 35 p. 0004

specialusis leidimas švedų kalba: skyrius 11 tomas 35 p. 0004

Specialusis leidimas čekų kalba skyrius 11 tomas 59 p. 3 - 200

Specialusis leidimas estų kalba skyrius 11 tomas 59 p. 3 - 200

Specialusis leidimas vengrų kalba skyrius 11 tomas 59 p. 3 - 200

Specialusis leidimas lietuvių kalba skyrius 11 tomas 59 p. 3 - 200

Specialusis leidimas latvių kalba skyrius 11 tomas 59 p. 3 - 200

Specialusis leidimas maltiečių kalba skyrius 11 tomas 59 p. 3 - 200

Specialusis leidimas lenkų kalba skyrius 11 tomas 59 p. 3 - 200

Specialusis leidimas slovakų kalba skyrius 11 tomas 59 p. 3 - 200

Specialusis leidimas slovėnų kalba skyrius 11 tomas 59 p. 3 - 200



Europos sutartis steigianti Europos Bendrijų bei jų valstybių narių ir Rumunijos asociaciją [1] BELGIJOS KARALYSTĖ, DANIJOS KARALYSTĖ, VOKIETIJOS FEDERACINĖ RESPUBLIKA, GRAIKIJOS RESPUBLIKA, ISPANIJOS KARALYSTĖ, PRANCŪZIJOS RESPUBLIKA, AIRIJA, ITALIJOS RESPUBLIKA, LIUKSEMBURGO DIDŽIOSIOJI HERCOGYSTĖ, NYDERLANDŲ KARALYSTĖ, PORTUGALIJOS RESPUBLIKA, JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ, EUROPOS EKONOMINĖS BENDRIJOS steigimo sutarties, EUROPOS ANGLIŲ IR PLIENO BENDRIJOS steigimo sutarties ir EUROPOS ATOMINĖS ENERGIJOS BENDRIJOS steigimo sutarties Susitariančiosios Šalys, toliau – valstybės narės, bei EUROPOS EKONOMINĖ BENDRIJA, EUROPOS ATOMINĖS ENERGIJOS BENDRIJA ir EUROPOS ANGLIŲ IR PLIENO BENDRIJA, toliau – Bendrija, ir RUMUNIJA, ATSIŽVELGDAMOS į Bendrijos, jos valstybių narių ir Rumunijos tradicinių ryšių bei bendrų vertybių svarbą, PRIPAŽINDAMOS, kad Bendrija ir Rumunija nori sustiprinti šiuos ryšius ir užmegzti glaudžius ilgalaikius santykius, pagrįstus abipusiškumu, kurie leistų Rumunijai dalyvauti Europos integracijos procese ir tokiu būdu sutvirtintų bei išplėstų santykius, kurie buvo užmegzti anksčiau, ypač 1990 m. spalio 22 d. pasirašytu Susitarimu dėl prekybos ir komercinio bei ekonominio bendradarbiavimo, ATSIŽVELGDAMOS į galimybę plėtoti naujos kokybės santykius po to, kai Rumunijoje buvo sukurta demokratija, ATSIŽVELGDAMOS į Bendrijos bei jos valstybių narių ir Rumunijos pasiryžimą stiprinti politines ir ekonomines laisves, kurios sudaro asociacijos pagrindą, PRIPAŽINDAMOS būtinybę tęsti ir užbaigti, padedant Bendrijai, Rumunijos perėjimą prie naujos politinės ir ekonominės sistemos, kuriai funkcionuojant gerbiama teisinė valstybė ir žmogaus teisės, įskaitant mažumoms priklausančių asmenų teises, veikia daugiapartinė sistema ir vyksta laisvi bei demokratiški rinkimai, taip pat siekiant sukurti rinkos ekonomiką numatomas ekonomikos liberalizavimas, ATSIŽVELGDAMOS į Bendrijos bei jos valstybių narių ir Rumunijos tvirtą pasiryžimą visiškai įgyvendinti visus principus ir nuostatas, išdėstytus Europos saugumo ir bendradarbiavimo konferencijos (ESBK) baigiamajame akte, posėdžių Vienoje ir Madride baigiamuosiuose dokumentuose, Paryžiaus chartijoje naujai Europai, ESBK Helsinkio dokumente "Permainų iššūkiai" ir Europos energetikos chartijoje, SUVOKDAMOS šio Susitarimo svarbą kuriant ir tobulinant Europoje bendradarbiavimu paremtą stabilumo sistemą, kurios vienas iš kertinių akmenų yra Bendrija, MANYDAMOS, kad reikėtų nustatyti ryšį tarp, viena vertus, visiško partnerystės įgyvendinimo ir, kita vertus, Rumunijos politinių, ekonominių ir teisinių reformų faktinio įvykdymo, taip pat veiksnių, būtinų bendradarbiavimui ir faktiniam Šalių sistemų priartinimui, nustatymo, ypač atsižvelgiant į ESBK Bonos konferencijos išvadas, SIEKDAMOS užmegzti ir plėtoti reguliarų politinį dialogą dvišaliais ir tarptautiniais abipusiškai svarbiais klausimais, ATSIŽVELGDAMOS į Bendrijos norą teikti ryžtingą paramą reformos įgyvendinimui ir padėti Rumunijai susidoroti su ekonominėmis ir socialinėmis struktūrinio pertvarkymo pasekmėmis, ATSIŽVELGDAMOS, be to, į Bendrijos norą nustatyti bendradarbiavimo ir ekonominės, techninės bei finansinės pagalbos priemones, taikomas bendrai ir daugiamečiu pagrindu, TURĖDAMOS OMENYJE Bendrijos ir Rumunijos įsipareigojimą dėl laisvos prekybos ir, visų pirma, įsipareigojimą laikytis teisių ir pareigų, susijusių su Bendruoju susitarimu dėl muitų tarifų ir prekybos, SUPRASDAMOS būtinybę sudaryti reikiamas sąlygas įsisteigimo laisvei, laisvei teikti paslaugas ir laisvam kapitalo judėjimui, TURĖDAMOS OMENYJE ekonominius ir socialinius skirtumus tarp Bendrijos ir Rumunijos ir dėl to pripažindamos, kad šios asociacijos tikslai turėtų būti pasiekti šiame Susitarime nustatant tinkamas nuostatas, ĮSITIKINUSIOS, kad šis Susitarimas sukurs kitokį klimatą jų ekonominiams ryšiams, ypač prekybos ir investicijų plėtojimui – priemonių, kurios yra būtinai reikalingos ekonomikos pertvarkai ir technologiniam modernizavimui, SIEKDAMOS pradėti kultūrinį bendradarbiavimą ir plėtoti keitimąsi informacija, PRIPAŽINDAMOS faktą, kad Rumunijos pagrindinis tikslas yra tapti Bendrijos nare ir kad ši asociacija, Šalių manymu, padės Rumunijai pasiekti šį tikslą, NUSPRENDĖ sudaryti šį Susitarimą ir šiuo tikslu paskyrė savo įgaliotuosius atstovus, BELGIJOS KARALYSTĖ: Willy Claes, Užsienio reikalų ministras; DANIJOS KARALYSTĖ: Niels Helveg Petersen, Užsienio reikalų ministras; VOKIETIJOS FEDERACINĖ RESPUBLIKA: Klaus Kinkel, Federalinis užsienio reikalų ministras; GRAIKIJOS RESPUBLIKA: Michel Papaconstantinou, Užsienio reikalų ministras; ISPANIJOS KARALYSTĖ: Javier Solana, Užsienio reikalų ministras; PRANCŪZIJOS RESPUBLIKA: Roland Dumas, Ministre d'Ètat, Užsienio reikalų ministras; AIRIJA: Dick Spring, Užsienio reikalų ministras; ITALIJOS RESPUBLIKA: Eimilio Colombo, Užsienio reikalų ministras; LIUKSEMBURGO DIDŽIOJI HERCOGYSTĖ: Jacques Poos, Užsienio reikalų ministras; NYDERLANDŲ KARALYSTĖ: P. Kooijmans, Užsienio reikalų ministras; PORTUGALIJOS RESPUBLIKA: J. M. Durao Barroso, Užsienio reikalų ministras; JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ: Douglas Hurd, Užsienio reikalų ministras; EUROPOS EKONOMINĖ BENDRIJA, EUROPOS ATOMINĖS ENERGIJOS BENDRIJA IR EUROPOS ANGLIŲ IR PLIENO BENDRIJA: Niels Helveg Petersen, Danijos Karalystės Užsienio reikalų ministras, Europos Bendrijų Tarybos pirmininkas; Leon Brittan, Komisijos narys; H. van den Broek, Komisijos narys; RUMUNIJA: Nicolae Vacaroiu, Ministras Pirmininkas; Teodor Viorel Melescanu, Ministre d'État, Užsienio reikalų ministras, kurie, tinkamai pasikeitę visais įgaliojimais, SUSITARĖ: 1 straipsnis Šiuo Susitarimu įsteigiama Bendrijos bei jos valstybių narių ir Rumunijos asociacija. Šios asociacijos tikslai: - sudaryti Šalių politiniam dialogui atitinkamą struktūrą, leidžiančią plėtoti glaudžius politinius santykius, - skatinti prekybos apimčių augimą bei darnius Šalių ekonominius ryšius ir taip palaikyti Rumunijos ekonomikos plėtrą, - sukurti ekonominio, socialinio, finansinio ir kultūrinio bendradarbiavimo pagrindą, - remti Rumunijos pastangas vystyti savo ekonomiką, užbaigti perėjimą į rinkos ekonomiką ir stiprinti demokratiją, - įsteigti institucijas, kurios galėtų užtikrinti asociacijos veiksmingumą, - sukurti pagrindą laipsniškai Rumunijos integracijai į Bendriją. Šiuo tikslu Rumunija imasi veiksmų, kad įvykdytų reikiamas sąlygas. I ANTRAŠTINĖ DALIS POLITINIS DIALOGAS 2 straipsnis Tarp Šalių nustatomas reguliarus politinis dialogas, kurį jos ketina plėtoti ir intensyvinti. Jis lydi ir stiprina artimesnių Bendrijos ir Rumunijos santykių kūrimą, remia toje šalyje vykstančius politinius ir ekonominius pokyčius ir padeda užmegzti naujus solidarumo ryšius bei kurti naujas bendradarbiavimo formas. Politinis dialogas: - padės Rumunijai lengviau integruotis į demokratinių tautų bendriją ir palaipsniui atkurti draugiškus santykius su Bendrija. Šiame Susitarime numatytas ekonominių santykių atkūrimas sudarys sąlygas didesnei politinei konvergencijai, - labiau suvienodins Šalių nuomones tarptautiniais klausimais ir ypač tais klausimais, kurie gali turėti Šalims didelį poveikį, - prisidės prie Šalių pozicijų saugumo klausimais suartinimo ir pagerins saugumą bei stabilumą visoje Europoje. 3 straipsnis 1. Prireikus Šalių konsultacijos rengiamos aukščiausiu politiniu lygiu. 2. Ministerijų lygiu politinis dialogas vyksta Asociacijos taryboje. Ji atsako už visus klausimus, kuriuos Šalys gali pageidauti jai pateikti. 4 straipsnis Šalys nustato kitas politinio dialogo procedūras ir mechanizmus, pirmiausia šiuos: - vyresniųjų pareigūnų (politinių direktorių) lygiu rengiant, viena vertus, Rumunijos pareigūnų ir, kita vertus, Europos Bendrijų Tarybos bei Europos Bendrijų Komisijos pirmininkų susitikimus, - pasinaudoti visomis galimybėmis, kurias teikia diplomatiniai kanalai, - įtraukti Rumuniją į grupę šalių, reguliariai gaunančių informaciją dėl klausimų, kuriuos sprendžia Europos politinis bendradarbiavimas, taip pat keičiantis informacija, kad būtų pasiekti 2 straipsnyje išdėstyti tikslai, - bet kokiu kitu būdu, kuris padėtų stiprinti, plėtoti ir skatinti šį dialogą. 5 straipsnis Politinis dialogas parlamentų lygiu vyksta Parlamentiniame asociacijos komitete. II ANTRAŠTINĖ DALIS BENDRIEJI PRINCIPAI 6 straipsnis Pagarba Helsinkio baigiamajame akte ir Paryžiaus chartijoje naujai Europai nustatytiems demokratiniams principams ir žmogaus teisėms, taip pat rinkos ekonomikos principai inspiruoja Šalių vidaus ir užsienio politiką ir yra esminės šios asociacijos sudedamosios dalys. 7 straipsnis 1. Asociacija apima ne ilgesnį kaip 10 metų pereinamąjį laikotarpį, padalintą į du vienas po kito einančius etapus, kurių kiekvienas iš esmės trunka penkerius metus. Pirmasis etapas prasideda įsigaliojus Susitarimui. 2. Vadovaudamasi preambulėje nustatytais principais, Asociacijos taryba, atsižvelgdama į tai, kad rinkos ekonomikos principai ir remiantis šiuo Susitarimu teikiama Bendrijos parama yra labai svarbūs šiai asociacijai, reguliariai tikrina Susitarimo taikymą ir tai, kaip įgyvendinamos Rumunijos ekonominės reformos. 3. Prieš pasibaigiant pirmajam etapui, Asociacijos taryba per 12 mėnesių laikotarpį susirenka, kad priimtų sprendimą dėl perėjio į antrąjį etapą, taip pat dėl bet kokių galimų nuostatų, reglamentuojančių antrąjį etapą, pakeitimų. Priimdama sprendimą ji atsižvelgia į šio straipsnio 2 dalyje minėto tikrinimo rezultatus. 4. Šio straipsnio 1 ir 3 dalyse numatyti etapai netaikomi III antraštinei daliai. III ANTRAŠTINĖ DALIS LAISVAS PREKIŲ JUDĖJIMAS 8 straipsnis 1. Bendrija ir Rumunija, laikydamosi šio Susitarimo nuostatų ir Bendrojo susitarimo dėl muitų tarifų ir prekybos (GATT), per 7 straipsnyje nurodytą pereinamąjį laikotarpį palaipsniui sukuria laisvos prekybos erdvę, pagrįstą abipusiais ir proporcingais įsipareigojimais. 2. Prekės, kuriomis Šalys prekiauja, klasifikuojamos pagal kombinuotąją prekių nomenklatūrą. 3. Bazinis kiekvieno gaminio muitas, kuris vėliau turi būti mažinamas taip, kaip nustatyta šiame Susitarime, yra muitas, faktiškai erga omnes taikomas dieną, einančią prieš Susitarimo įsigaliojimą. 4. Jei, įsigaliojus šiam Susitarimui, tarifai sumažinami erga omnes pagrindu, tada tokie sumažinti muitai nuo sumažinimo dienos pakeičia šio straipsnio 3 dalyje nurodytus bazinius muitus. 5. Bendrija ir Rumunija praneša viena kitai apie savo atitinkamus bazinius muitus. I SKYRIUS Pramonės gaminiai 9 straipsnis 1. Šio skyriaus nuostatos taikomos Bendrijos ir Rumunijos kilmės gaminiams, išvardytiems kombinuotosios nomenklatūros 25–97 skirsniuose, išskyrus I priede išvardytus gaminius. 2. 10–14 straipsnių nuostatos netaikomos 16 ir 17 straipsniuose minimiems gaminiams. 10 straipsnis 1. Importo muitai, taikomi Bendrijoje Rumunijos kilmės gaminiams, išskyrus IIa, IIb ir III prieduose išvardytus gaminius, įsigaliojus Susitarimui panaikinami. 2. Importo muitai, taikomi Bendrijoje Rumunijos kilmės gaminiams, išvardytiems IIa priede, panaikinami palaipsniui laikantis šio tvarkaraščio: - Susitarimo įsigaliojimo dieną kiekvienas muitas sumažinamas iki 50 % bazinio muito, - po vienerių metų nuo Susitarimo įsigaliojimo dienos panaikinami likę muitai. Importo muitai, taikomi Bendrijoje Rumunijos kilmės gaminiams, išvardytiems IIb priede, mažinami palaipsniui nuo Susitarimo įsigaliojimo dienos kasmet 20 % sumažinant bazinius muitus taip, kad iki ketvirtųjų metų nuo Susitarimo įsigaliojimo pabaigos tie muitai būtų visiškai panaikinti. 3. Rumunijos kilmės gaminiams, išvardytiems III priede, sustabdomas importo muitų taikymas laikantis metinių Bendrijos tarifinių kvotų ar viršutinių ribų, kurios palaipsniui didinamos pagal tame priede apibrėžtas sąlygas taip, kad ne vėliau kaip penktųjų metų pabaigoje atitinkamų gaminių importo muitai būtų visiškai panaikinti. Tuo pačiu metu, nuo Susitarimo įsigaliojimo kasmet bazinį muitą sumažinant 15 % palaipsniui atsisakoma importo muitų, kurie turi būti taikomi tuomet, kai išnaudojamos kvotos arba kai muitų taikymas atnaujinamas gaminiams, kuriems taikomos muitų tarifų viršutinės ribos. Iki penktųjų metų pabaigos panaikinami likę muitai. 4. Importo į Bendriją kiekybiniai apribojimai ir lygiaverčio poveikio priemonės panaikinamos Rumunijos kilmės gaminių atžvilgiu šio Susitarimo įsigaliojimo dieną. 11 straipsnis 1. Importo muitai, taikomi Rumunijoje Bendrijos kilmės gaminiams, išvardytiems IV priede, panaikinami Susitarimo įsigaliojimo dieną. 2. Importo muitai, taikomi Rumunijoje Bendrijos kilmės gaminiams, išvardytiems V priede, palaipsniui mažinami laikantis šio tvarkaraščio: - Susitarimo įsigaliojimo dieną – iki 80 % bazinio muito dydžio, - po trejų metų nuo Susitarimo įsigaliojimo – iki 40 % bazinio muito dydžio, - po penkerių metų nuo Susitarimo įsigaliojimo – iki 0 % bazinio muito dydžio. 3. Importo muitai, taikomi Rumunijoje Bendrijos kilmės gaminiams, išvardytiems VI priede, panaikinami laikantis tame priede minimo tvarkaraščio. 4. Importo muitai, taikomi Rumunijoje Bendrijos kilmės gaminiams, išskyrus IV, V ir VI prieduose išvardytus gaminius, palaipsniui mažinami laikantis šio tvarkaraščio: - po trejų metų nuo Susitarimo įsigaliojimo – iki 80 % bazinio muito dydžio, - po penkerių metų nuo Susitarimo įsigaliojimo – iki 60 % bazinio muito dydžio, - po šešerių metų nuo Susitarimo įsigaliojimo – iki 50 % bazinio muito dydžio, - po septynerių metų nuo Susitarimo įsigaliojimo – iki 35 % bazinio muito dydžio, - po aštuonerių metų nuo Susitarimo įsigaliojimo – iki 20 % bazinio muito dydžio, - po devynerių metų nuo Susitarimo įsigaliojimo – iki 0 % bazinio muito dydžio. 5. Bendrijos kilmės gaminiams, išvardytiems VII priede, sustabdomas Rumunijos importo muitų taikymas laikantis metinių kvotų, kurios bus palaipsniui didinamos, kaip numatyta tame priede. Importo muitai, taikomi kiekiams, viršijantiems pirmiau minėtas kvotas, palaipsniui panaikinami laikantis šio straipsnio 4 dalyje minimo tvarkaraščio. 6. Bendrijos kilmės gaminių importo į Rumuniją kiekybiniai apribojimai panaikinami įsigaliojus šiam Susitarimui. 7. Priemonės, kurių poveikis lygiavertis Bendrijos kilmės gaminių importo į Rumuniją kiekybinių apribojimų poveikiui, panaikinamos įsigaliojus Susitarimui, išskyrus VIII priede išvardytas priemones, kurios panaikinamos laikantis tame priede pateikto tvarkaraščio. 12 straipsnis Nuostatos dėl importo muitų panaikinimo taikomos ir fiskalinio pobūdžio muitams. 13 straipsnis 1. Įsigaliojus Susitarimui, Bendrija panaikina visus importo muitams lygiaverčius privalomuosius mokėjimus, kurie yra taikomi importui iš Rumunijos. 2. Įsigaliojus Susitarimui, Rumunija panaikina visus importo muitams lygiaverčius privalomuosius mokėjimus, kurie yra taikomi importui iš Bendrijos, išskyrus 0,5 % ad valorem mokėjimus už muitinės formalumus, kurie panaikinami laikantis šio tvarkaraščio: - iki trečiųjų metų pabaigos sumažinami iki 0,25 % ad valorem, - panaikinami ne vėliau kaip iki penktųjų metų nuo Susitarimo įsigaliojimo pabaigos. 14 straipsnis 1. Ne vėliau kaip iki penktųjų metų nuo Susitarimo įsigaliojimo pabaigos Bendrija ir Rumunija palaipsniui panaikina tarpusavyje taikomus eksporto muitus ir lygiaverčio poveikio privalomuosius mokėjimus. 2. Įsigaliojus Susitarimui, Bendrija panaikina eksporto į Rumunija kiekybinius apribojimus ir visas lygiaverčio poveikio priemones. 3. Įsigaliojus Susitarimui, Rumunija panaikina eksporto į Bendriją kiekybinius apribojimus ir visas lygiaverčio poveikio priemones, išskyrus IX priede išvardytus apribojimus ir priemones, kurie palaipsniui mažinami ir panaikinami ne vėliau kaip iki penktųjų metų nuo Susitarimo įsigaliojimo pabaigos. 15 straipsnis Jeigu bendra ekonominė padėtis ir atitinkamo ekonominio sektoriaus padėtis leidžia, kiekviena Šalis pareiškia esanti pasirengusi sumažinti prekyboje su kita Šalimi taikomus muitus greičiau negu numatyta 10 ir 11 straipsniuose. Asociacijos taryba tam tikslui teikia rekomendacijas. 16 straipsnis 1 protokolas nustato priemones, taikomas jame nurodytiems tekstilės gaminiams. 17 straipsnis 2 protokolas nustato priemones, taikomas gaminiams, kuriems taikoma Europos anglių ir plieno bendrijos steigimo sutartis. 18 straipsnis 1. Šio skyriaus nuostatos netrukdo Bendrijai toliau taikyti muitų, taikomų X priede išvardytiems Rumunijos kilmės gaminiams, žemės ūkio sudedamosios dalies. 2. Šio skyriaus nuostatos netrukdo Rumunijai pradėti taikyti muitų, taikomų X priede išvardytiems Bendrijos kilmės gaminiams, žemės ūkio sudedamosios dalies. II SKYRIUS Žemės ūkis 19 straipsnis 1. Šio skyriaus nuostatos taikomos Bendrijos ir Rumunijos kilmės žemės ūkio produktams. 2. Sąvoka "žemės ūkio produktai" reiškia produktus, išvardytus kombinuotosios nomenklatūros 1–24 skirsniuose, ir produktus, išvardytus I priede, išskyrus žuvininkystės produktus, kaip apibrėžta Reglamente (EEB) Nr. 3687/91. 20 straipsnis 3 protokolas nustato prekybos priemones, taikomas jame išvardytiems perdirbtiems žemės ūkio produktams. 21 straipsnis 1. Susitarimo įsigaliojimo dieną Bendrija panaikina tą dieną galiojančius Rumunijos kilmės žemės ūkio produktų importo kiekybinius apribojimus, kuriuos ji vis dar taiko remiantis Tarybos reglamentu (EEB) Nr. 3420/83 tokiu būdu, kuris egzistuoja Susitarimo pasirašymo dieną. 2. Rumunijos kilmės žemės ūkio produktams, išvardytiems XIa ir XIb prieduose, nuo šio Susitarimo įsigaliojimo dienos neviršijant Bendrijos kvotų sumažinami mokesčiai arba, laikantis tuose prieduose numatytų sąlygų, sumažinami muitai. 3. Įsigaliojus šiam Susitarimui, Rumunija panaikina Bendrijos kilmės žemės ūkio produktų importo kiekybinius apribojimus. 4. Bendrija ir Rumunija sutarimo ir abipusiškumo pagrindu suteikia viena kitai XIIa, XIIb ir XIII prieduose nurodytas nuolaidas tuose prieduose nustatytomis sąlygomis. 5. Bendrija ir Rumunija, atsižvelgdamos į jų tarpusavio prekybos žemės ūkio produktais apimtį, tų produktų jautrumų, Bendrijos bendros žemės ūkio politikos taisykles, žemės ūkio vaidmenį Rumunijos ekonomikoje ir daugiašalių prekybos derybų, vykstančių pagal Bendrąjį susitarimą dėl muitų tarifų ir prekybos, rezultatus, dėl kiekvieno produkto atskirai metodiškai ir remdamosi abipusiškumo pagrindu Asociacijos taryboje nagrinėja galimybes viena kitai suteikti naujų nuolaidų. 6. Atsižvelgdamos į būtinybę labiau suderinti Bendrijos ir Rumunijos žemės ūkio politiką, taip pat į Rumunijos tikslą tapti Bendrijos nare, abi Šalys reguliariai konsultuojasi Asociacijos taryboje dėl jų atitinkamos politikos strategijos ir praktinių sąlygų. 22 straipsnis Nepaisant kitų šio Susitarimo nuostatų, ypač 31 straipsnio nuostatų, jeigu, atsižvelgiant į ypatingą žemės ūkio rinkų jautrumą, vienos iš Šalių kilmės produktų, kuriems taikomos nuolaidos pagal 21 straipsnį, importas labai sutrikdo kitos Šalies rinkas, abi Šalys nedelsdamos pradeda konsultacijas, kad rastų tinkamą sprendimą. Kol bus priimtas toks sprendimas, atitinkama Šalis gali imtis jos manymu būtinų priemonių. III SKYRIUS Žuvininkystė 23 straipsnis Šio skyriaus nuostatos taikomos Bendrijos ir Rumunijos kilmės žuvininkystės produktams, kuriems taikomas Reglamentas (EEB) Nr. 3687/91 dėl bendro žuvininkystės produktų rinkos organizavimo. 24 straipsnis 1. Bendrija ir Rumunija sutarimo ir abipusiškumo pagrindu suteikia viena kitai XIV ir XV prieduose nurodytas nuolaidas tuose prieduose nustatytomis sąlygomis. 21 straipsnio 5 dalies nuostatos mutatis mutandis taikomos žuvininkystės produktams. 2. Kai leis sąlygos, Asociacijos taryba išnagrinės galimybę sudaryti Šalių Susitarimą dėl žuvininkystės produktų. IV SKYRIUS Bendrosios nuostatos 25 straipsnis Šio skyriaus nuostatos taikomos prekybai visais produktais, išskyrus atvejus, kai šiame skyriuje arba 1, 2 ir 3 protokoluose numatyta kitaip. 26 straipsnis 1. Nuo Susitarimo įsigaliojimo dienos Bendrijos ir Rumunijos prekyboje nepradedami taikyti jokie nauji, taip pat nedidinami jau taikomi importo ir eksporto muitai ar lygiaverčio poveikio privalomieji mokėjimai. 2. Nuo Susitarimo įsigaliojimo dienos Bendrijos ir Rumunijos prekyboje nepradedami taikyti jokie nauji, taip pat negriežtinami jau taikomi importo ir eksporto kiekybiniai apribojimai ar lygiaverčio poveikio priemonės. 3. Visi nauji importo ir eksporto muitai ar lygiaverčio poveikio privalomieji mokėjimai arba jų padidinimas, taip pat visi nauji kiekybiniai apribojimai ar lygiaverčio poveikio priemonės arba jų sugriežtinimas, kuriuos pradeda taikyti Rumunija po to, kai prasidės derybos, panaikinami ne vėliau kaip iki Susitarimo įsigaliojimo. 4. Nepažeidžiant pagal 21 straipsnį suteikiamų nuolaidų, šio straipsnio 1 ir 2 dalių nuostatos jokiu būdu netrukdo vykdyti atitinkamą Rumunijos ir Bendrijos žemės ūkio politiką arba pagal tą politiką imtis bet kokių priemonių. 27 straipsnis 1. Šalys netaiko jokių vidaus fiskalinio pobūdžio priemonių ir praktikos, dėl kurių vienos Šalies produktai tiesiogiai arba netiesiogiai diskriminuojami kitos Šalies teritorijos kilmės panašių produktų atžvilgiu. 2. Už produktus, eksportuotus į vienos iš Šalių teritoriją, negali būti grąžinti vidaus mokesčiai, kurių suma viršija jiems taikomų tiesioginių ir netiesioginių mokesčių sumą. 28 straipsnis 1. Šis Susitarimas neprieštarauja, kad veiktų jau esančios ir būtų kuriamos naujos muitų sąjungos, laisvosios prekybos zonos ar pasienio prekybos režimas, jeigu tai nekeičia šiame Susitarime numatytų prekybos priemonių. 2. Asociacijos taryboje Šalys konsultuojasi dėl susitarimų, kuriais steigiamos tokios muitų sąjungos ar laisvosios prekybos zonos, ir, jeigu prašoma, dėl kitų svarbių klausimų, susijusių su jų prekybos politika trečiųjų šalių atžvilgiu. Ypač tuo atveju, kai prie Bendrijos prisijungia trečioji šalis, minėtos konsultacijos rengiamos siekiant užtikrinti, kad bus atsižvelgta į šiame Susitarime išdėstytus abipusius Bendrijos ir Rumunijos interesus. 29 straipsnis Padidindama muitus, Rumunija gali imtis išimtinių ribotos trukmės priemonių, kurios nukrypsta nuo 11 straipsnio ir 26 straipsnio 1 dalies nuostatų. Šios priemonės gali būti taikomos tik naujoms pramonės šakoms arba tam tikriems sektoriams, kurie yra pertvarkomi arba kuriuose yra iškilę rimtų sunkumų, ypač jei šie sunkumai sukelia didelių socialinių problemų. Rumunijoje Bendrijos kilmės produktams taikomi importo muitai negali būti didesni kaip 25 % ad valorem, ir juose išlaikoma preferencinė sudedamoji dalis, skirta Bendrijos kilmės produktams. Produktų, kuriems taikomos šios priemonės, bendra importo vertė negali viršyti 15 % viso pramonės gaminių, kaip apibrėžta I skyriuje, importo iš Bendrijos per paskutinius metus, apie kuriuos turima statistinių duomenų. Šios priemonės taikomos ne ilgiau kaip penkerius metus, jeigu Asociacijos taryba neduoda leidimo jas taikyti ilgiau. Jos nustojamos taikyti ne vėliau kaip iki pereinamojo laikotarpio pabaigos. Pradėti taikyti minėtų priemonių produktui negalima, jeigu nuo visų muitų ir kiekybinių apribojimų ar lygiaverčio poveikio privalomųjų mokėjimų bei priemonių panaikinimo tam produktui praėjo daugiau kaip treji metai. Rumunija informuoja Asociacijos tarybą apie visas išimtines priemones, kurių ji ketina imtis, ir iki to laiko, kai jos bus pradėtos taikyti, dėl šių priemonių ir sektorių, kuriems jos bus taikomos, Bendrijos prašymu Asociacijos taryboje surengiamos konsultacijos. Jeigu Rumunija imasi minėtų priemonių, Asociacijos tarybai ji pateikia pagal šį straipsnį pradėtų taikyti muitų panaikinimo tvarkaraštį. Tvarkaraštyje numatoma palaipsniui šiuos muitus panaikinti lygiomis kasmetinėmis dalimis, pradedant ne vėliau kaip po dvejų metų nuo jų įvedimo. Asociacijos taryba gali priimti sprendimą dėl kitokio tvarkaraščio. 30 straipsnis Jeigu kuri nors Šalis nustato, kad prekyboje su kita Šalimi taikomas dempingas, kaip apibrėžta Bendrojo susitarimo dėl muitų tarifų ir prekybos VI straipsnyje, ji gali imtis atitinkamų priemonių šios praktikos atžvilgiu pagal Susitarimą dėl Bendrojo susitarimo dėl muitų tarifų ir prekybos VI straipsnio taikymo, pagal savo atitinkamus vidaus teisės aktus ir pagal 34 straipsnyje nustatytas sąlygas bei procedūras. 31 straipsnis Jeigu produktas importuojamas tokiais dideliais kiekiais ir tokiomis sąlygomis, dėl kurių: - padaroma arba gali būti padaryta didelė žala vidaus gamintojams, vienos iš Šalių teritorijoje gaminantiems panašius arba tiesiogiai konkurencingus produktus, arba - bet kuriame ūkio sektoriuje atsiranda arba gali atsirasti didelių trikdymų arba sunkumų, dėl kurių labai pablogėtų regiono ekonominė padėtis, atitinkamai Bendrija arba Rumunija, laikydamosi 34 straipsnyje nustatytų sąlygų ir tvarkos, gali imtis reikiamų priemonių. 32 straipsnis Jeigu dėl to, kad laikomasi 14 ir 26 straipsnių nuostatų: i) prekės reeksportuojamos į trečiąją šalį, kurios atitinkamam produktui eksportuojanti Šalis taiko kiekybinius eksporto apribojimus, eksporto muitus ar lygiaverčio poveikio priemones; arba ii) labai trūksta arba gali pradėti labai trūkti eksportuojančiai Šaliai svarbių produktų, ir jeigu pirmiau minėta situacija sukelia arba gali sukelti didelių sunkumų eksportuojančiai Šaliai, ta Šalis, laikydamasi 34 straipsnyje nustatytų sąlygų ir tvarkos, gali imtis reikiamų priemonių. Priemonės neturi diskriminuoti ir panaikinamos iš karto po to, kai sąlygos nebepateisina jų tolesnio taikymo. 33 straipsnis Valstybės narės ir Rumunija palaipsniui pertvarko visas valstybines komercinio pobūdžio monopolijas siekdamos užtikrinti, kad iki penktųjų metų po šio Susitarimo įsigaliojimo pabaigos neliks jokios valstybių narių ir Rumunijos nacionalinių subjektų diskriminacijos prekių pirkimo ir pardavimo sąlygų atžvilgiu. Asociacijos taryba informuojama apie priemones, kurių buvo imtasi šiam tikslui pasiekti. 34 straipsnis 1. Jeigu Bendrija arba Rumunija importuojamiems produktams, dėl kurių gali atsirasti 31 straipsnyje nurodyti sunkumai, taiko administracinę procedūrą, kurios tikslas – greitai suteikti informaciją apie prekybos srautų tendenciją, ji apie tai informuoja kitą Šalį. 2. 30, 31 ir 32 straipsniuose nustatytais atvejais prieš imdamasi juose numatytų priemonių arba tais atvejais, kai taikytinas šio straipsnio 3 dalies b punktas, atitinkamai Bendrija arba Rumunija kuo greičiau pateikia Asociacijos tarybai visą reikiamą informaciją, kad būtų rastas abiem Šalims priimtinas sprendimas. Pasirenkant priemones, pirmenybė turi būti teikiama toms, kurios mažiausiai trikdo šio Susitarimo veikimą. Apie apsaugos priemones nedelsiant pranešama Asociacijos tarybai ir dėl jų reguliariai konsultuojamasi toje institucijoje, ypač siekiant sudaryti tvarkaraštį, pagal kurį jos būtų panaikintos nedelsiant po to, kai susidarys palankios aplinkybės. 3. Įgyvendinant šio straipsnio 2 dalį taikomos šios nuostatos: a) kai taikomas 31 straipsnis, sunkumams, kilusiems dėl tame straipsnyje nurodytos situacijos, ištirti kreipiamasi į Asociacijos tarybą, kuri gali priimti bet kokius sprendimus, būtinus jiems pašalinti. Jeigu Asociacijos taryba arba eksportuojanti Šalis nepriima sprendimo sunkumams pašalinti arba jeigu per 30 dienų nuo kreipimosi tuo klausimu į Asociacijos tarybą nerandamas joks kitas priimtinas sprendimas, eksportuojanti Šalis gali imtis reikiamų priemonių problemai išspręsti. Šių priemonių taikymo sritis neturi būti didesnė nei būtina atsiradusiems sunkumams pašalinti; b) kai taikomas 30 straipsnis, Asociacijos taryba informuojama apie dempingo atvejį iš karto, kai tik importuojančios Šalies valdžios institucijos pradeda tyrimą. Jeigu per 30 dienų nuo kreipimosi į Asociacijos tarybą šiuo klausimu dempingas nepašalinamas arba nerandamas tinkamas sprendimas, importuojanti Šalis gali imtis reikiamų priemonių; c) kai taikomas 32 straipsnis, dėl sunkumų, kylančių dėl tame straipsnyje nurodytų situacijų, kreipiamasi į Asociacijos tarybą. Asociacijos taryba gali priimti bet kokį sprendimą, būtiną tiems sunkumams pašalinti. Jeigu per 30 dienų nuo klausimo perdavimo Asociacijos taryba tokio sprendimo nepriima, eksportuojanti Šalis gali taikyti atitinkamo produkto eksportui reikiamas priemones; d) jeigu, susiklosčius išskirtinėms aplinkybėms, dėl kurių reikia imtis neatidėliotinų veiksmų, išankstinis informavimas arba tyrimas neįmanomas, atitinkamai Bendrija arba Rumunija 30, 31 ir 32 straipsniuose nurodytose situacijose gali nedelsdama taikyti atsargumo ir laikinas priemones, kurių būtinai reikia situacijai pagerinti, ir apie tai iš karto informuoja Asociacijos tarybą. 35 straipsnis 4 protokolas nustato kilmės taisykles šiame Susitarime numatytų tarifų lengvatų taikymui. 36 straipsnis Šis Susitarimas neužkerta kelio importo, eksporto ar tranzitu vežamų prekių draudimams arba apribojimams dėl viešosios moralės, viešosios tvarkos ar visuomenės saugumo, žmonių, gyvūnų ar augalų gyvybės ar sveikatos apsaugos, gamtinių išteklių apsaugos, meninę, istorinę ar archeologinę vertę turinčių nacionalinių vertybių apsaugos arba intelektinės, pramoninės komercinės nuosavybės apsaugos ar taisyklių, susijusių su auksu ar sidabru. Tačiau tie draudimai arba apribojimai netaikomi tokiu būdu, kuris lemtų ginčytiną diskriminaciją prekyboje tarp Šalių arba maskuotų prekybos tarp Šalių ribojimą. 37 straipsnis 5 protokolas nustato konkrečias nuostatas, kurios turi būti taikomos Rumunijos prekybai su Ispanija ir Portugalija. IV ANTRAŠTINĖ DALIS DARBUOTOJŲ JUDĖJIMAS, ĮSISTEIGIMAS, PASLAUGŲ TEIKIMAS I SKYRIUS Darbuotojų judėjimas 38 straipsnis 1. Laikantis kiekvienoje valstybėje narėje taikomų sąlygų ir tvarkos: - režimas, taikomas Rumunijos piliečiams, teisėtai samdomiems kurios nors valstybės narės teritorijoje, neturi jų diskriminuoti dėl pilietybės, lyginant su atitinkamos valstybės narės piliečiais, darbo sąlygų, atlyginimo ar atleidimo iš darbo atžvilgiu, - teisėtai kurios nors valstybės narės teritorijoje dirbančio darbuotojo, išskyrus sezoninius darbuotojus ir darbuotojus, atvykstančius pagal dvišalius susitarimus, kaip apibrėžta 42 straipsnyje (jeigu tuose susitarimuose nenumatyta kitaip) teisėtai toje valstybėje narėje gyvenanti sutuoktinis ir vaikai jo įdarbinimo laikotarpiu gali dalyvauti tos valstybės narės darbo rinkoje. 2. Rumunija, laikydamasi toje šalyje galiojančių sąlygų ir tvarkos, taiko šio straipsnio 1 dalyje nurodytą režimą darbuotojams, kurie yra kurios nors valstybės narės piliečiai ir teisėtai dirba jos teritorijoje, taip pat jų sutuoktiniams ir vaikams, teisėtai gyvenantiems minėtoje teritorijoje. 39 straipsnis 1. Siekiant koordinuoti socialinės apsaugos sistemas, taikomas Rumunijos pilietybę turintiems darbuotojams, kurie teisėtai dirba kurios nors valstybės narės teritorijoje, ir jų šeimos nariams, teisėtai gyvenantiems toje teritorijoje, bei laikantis kiekvienoje valstybėje narėje taikomų sąlygų ir tvarkos: - visi draudimo, darbo ar gyvenimo laikotarpiai, kuriuos šie darbuotojai praleido įvairiose valstybėse narėse, sudedami tam, kad jie bei jų šeimos nariai galėtų gauti pensijas ir anuitetus senatvės, invalidumo bei mirties atveju ir kad jiems būtų užtikrinta medicinos priežiūra, - pensijos ir anuitetai, mokami senatvės, mirties, nelaimingo atsitikimo darbe, profesinės ligos arba dėl jų atsiradusio invalidumo atveju, išskyrus specialiąsias neįmokines išmokas, yra laisvai pervedami kursu, taikomu pagal valstybės narės skolininkės arba valstybių narių skolininkių įstatymus, - minėti darbuotojai gauna šeimos pašalpas, skirtas jų šeimos nariams, kaip apibrėžta pirmiau. 2. Rumunija taiko darbuotojams, turintiems kurios nors valstybės narės pilietybę ir teisėtai dirbantiems jos teritorijoje, taip pat teisėtai toje teritorijoje gyvenantiems jų šeimos nariams panašų režimą, koks nurodytas šio straipsnio pirmos dalies antroje ir trečioje įtraukose. 40 straipsnis 1. Asociacijos taryba sprendimu patvirtina 39 straipsnyje nurodyto tikslo įgyvendinimo nuostatas. 2. Asociacijos taryba sprendimu patvirtina išsamias administracinio bendradarbiavimo taisykles, numatydama būtinas valdymo ir kontrolės garantijas, kurios yra būtinos taikant šio straipsnio 1 dalyje nurodytas nuostatas. 41 straipsnis Nuostatos, kurias pagal 40 straipsnį patvirtina Asociacijos taryba, neturi poveikio teisėms ir įsipareigojimams, kylantiems iš dvišalių susitarimų, siejančių Rumuniją ir valstybes nares, jei tie susitarimai Rumunijos arba valstybių narių piliečiams numato palankesnį režimą. 42 straipsnis 1. Atsižvelgiant į padėtį valstybės narės darbo rinkoje, jei laikomasi jos teisės aktų ir toje valstybėje narėje darbuotojų mobilumo srityje galiojančių taisyklių: - galimybės įsidarbinti, kurias valstybės narės suteikė pagal dvišalius susitarimus Rumunijos darbuotojams, turėtų būti išsaugotos ir, jei įmanoma, pagerintos, - kitos valstybės narės apsvarsto galimybę sudaryti panašius susitarimus. 2. Asociacijos taryba, vadovaudamasi valstybėse narėse galiojančiomis taisyklėmis ir tvarka bei atsižvelgdama į padėtį valstybių narių ir Bendrijos darbo rinkoje, išnagrinėja kitas galimybes, įskaitant profesinio mokymo galimybes. 43 straipsnis Atsižvelgdama, inter alia, į socialinę ir ekonominę padėtį Rumunijoje bei į užimtumo padėtį Bendrijoje, Asociacijos taryba per 7 straipsnyje nurodytą antrąjį etapą arba, jei nusprendžiama, anksčiau išnagrinėja kitus būdus gerinti darbuotojų judėjimą. Asociacijos taryba tam tikslui teikia rekomendacijas. 44 straipsnis Siekiant palengvinti darbo išteklių pertvarkymą, susijusį su Rumunijoje vykdoma ekonomine pertvarka, Bendrija teikia techninę pagalbą, skirtą tinkamai socialinės apsaugos sistemai sukurti Rumunijoje, kaip nurodyta 89 straipsnyje. II SKYRIUS Įsisteigimas 45 straipsnis 1. Nuo Susitarimo įsigaliojimo kiekviena valstybė narė Rumunijos bendrovių ir nacionalinių subjektų įsisteigimui bei jos teritorijoje įsiteigusių Rumunijos bendrovių ir nacionalinių subjektų veiklai taiko ne mažiau palankų režimą nei tas, kurį jos taiko savo bendrovėms ir nacionaliniams subjektams, išskyrus XVI priede aprašytas sritis. 2. Nepažeisdama šio straipsnio 3 dalies, Rumunija nuo Susitarimo įsigaliojimo Bendrijos bendrovių ir nacionalinių subjektų įsisteigimui bei jos teritorijoje įsiteigusių Bendrijos bendrovių ir nacionalinių subjektų veiklai taiko ne mažiau palankų režimą nei tas, kurį ji taiko savo bendrovėms ir nacionaliniams subjektams, išskyrus XVII priede aprašytas sritis. Jeigu, įsigaliojus šiam Susitarimui, Rumunijoje galiojantys įstatymai ir kiti teisės aktai neužtikrina minėto režimo taikymo tam tikrai ekonominei veiklai, kuria verčiasi Bendrijos bendrovės ir nacionaliniai subjektai, Rumunija iš dalies pakeičia tuos įstatymus ir kitus teisės aktus siekdama užtikrinti, kad tas režimas būtų taikomas ne vėliau kaip nuo penktųjų metų po šio Susitarimo įsigaliojimo dienos pabaigos. 3. XVIII priede aprašytų sričių atveju, išskyrus bankininkystės veiklą, kaip nurodyta 1991 m. Įstatyme Nr. 33, Rumunija palaipsniui, bet ne vėliau kaip iki 7 straipsnyje nurodyto pereinamojo laikotarpio pabaigos, Bendrijos bendrovių ir nacionalinių subjektų įsisteigimui taiko ne mažiau palankų režimą nei tas, kurį ji taiko savo nacionaliniams subjektams ir bendrovėms. Pirmiau minėtai bankininkystės veiklai nacionalinis režimas pradedamas taikyti ne vėliau kaip iki penktųjų metų nuo Susitarimo įsigaliojimo pabaigos. 4. Šio straipsnio 2 ir 3 dalyse nurodytų pereinamųjų laikotarpių metu Rumunija nepriima jokių naujų taisyklių ar priemonių, dėl kurių jos teritorijoje gali atsirasti diskriminacija, susijusi su Bendrijos bendrovių ir nacionalinių subjektų įsisteigimu ir veikla, palyginti su jos pačios bendrovėmis ir nacionaliniais subjektais. 5. Šiame Susitarime: a) įsisteigimas – tai: i) nacionalinių subjektų atveju – teisė imtis ir verstis ekonomine veikla kaip savarankiškai dirbantiems asmenims bei steigti ir valdyti įmones, ypač bendroves, kurias jie faktiškai kontroliuoja. Nacionaliniai subjektai, kurie turi savarankiškai dirbančių asmenų statusą arba kurie yra įsteigę verslo įmones, neturi teisės ieškoti darbo arba įsidarbinti kitos Šalies darbo rinkoje ir teisės dalyvauti kitos Šalies darbo rinkoje. Šio skyriaus nuostatos netaikomos tiems asmenims, kurie nėra vien tik savarankiškai dirbantys asmenys; ii) bendrovių atveju – teisė imtis ekonominės veiklos ir ja verstis įsteigiant ir valdant dukterines įmones, filialus ir atstovybes; b) bendrovės dukterinė įmonė – tai bendrovė, kurią faktiškai kontroliuoja pirmoji bendrovė; c) ekonominė veikla – tai, visų pirma, pramoninio pobūdžio veikla, komercinio pobūdžio veikla, amatininkų veikla ir laisvųjų profesijų veikla. 6. Asociacijos taryba reguliariai nagrinėja galimybę pagreitinti nacionalinio režimo taikymą XVIII priede nurodytuose sektoriuose ir įtraukti XVI ir XVII prieduose išvardytas sritis į šio straipsnio 1, 2, 3 ir 4 dalių taikymo sritį. Asociacijos tarybos sprendimu šie priedai gali būti iš dalies pakeisti. Pasibaigus šio straipsnio 2 ir 3 dalyse nurodytiems pereinamiesiems laikotarpiams, Asociacijos taryba gali išimtiniu atveju, Rumunijos prašymu, ir jeigu būtinai reikia nuspręsti tam tikrose srityse laikinai pratęsti tuos pereinamuosius laikotarpius. 7. Nepaisant šio straipsnio nuostatų, Rumunijos teritorijoje įsisteigusios Bendrijos bendrovės nuo Susitarimo įsigaliojimo turi teisę įsigyti, naudoti, išnuomoti ir parduoti nekilnojamąjį turtą, o valstybinio turto, žemės ir miškų atveju – nuomojimo teisę, jeigu tai tiesiogiai būtina vykdant ekonominę veiklą, dėl kurios jos įsisteigė. Ši teisė neapima įsisteigimo siekiant vykdyti veiklą nekilnojamojo turto ir gamtinių išteklių srityse. Rumunija suteikia šias teises Rumunijoje įsisteigusiems Bendrijos bendrovių filialams ir atstovybėms ne vėliau kaip iki pirmųjų penkerių metų nuo Susitarimo įsigaliojimo dienos pabaigos. Rumunija suteikia šias teises Bendrijos nacionaliniams subjektams, įsisteigusiems Rumunijoje kaip savarankiškai dirbantys asmenys ne vėliau kaip iki 7 straipsnyje nurodyto pereinamojo laikotarpio pabaigos. 46 straipsnis 1. Pagal 45 straipsnio nuostatas, išskyrus XVIII priede aprašytas finansines paslaugas, kiekviena Šalis savo teritorijoje gali reguliuoti bendrovių ir nacionalinių subjektų įsisteigimą ir veiklą, jei šios taisyklės nediskriminuoja kitos Šalies bendrovių ir nacionalinių subjektų, palyginti su savo bendrovėmis ir nacionaliniais subjektais. 2. Finansinių paslaugų, aprašytų XVIII priede, atveju šis Susitarimas nepažeidžia Šalių teisės taikyti Šalies pinigų politikos vykdymui būtinas priemones arba riziką ribojančias priemones, skirtas užtikrinti investuotojų, indėlininkų, draudėjų ar asmenų, kuriems finansinės paslaugos teikėjas yra įsipareigojęs kaip patikėtinis, apsaugą arba finansų sistemos vientisumą ir stabilumą. Šios priemonės neturi diskriminuoti dėl pilietybės kitos Šalies bendrovių ir nacionalinių subjektų palyginti su jos bendrovėmis ir nacionaliniais subjektais. 47 straipsnis Siekiant, kad Bendrijos nacionaliniams subjektams ir Rumunijos nacionaliniams subjektams atitinkamai Rumunijoje arba Bendrijoje būtų lengviau verstis reglamentuojama profesine veikla, Asociacijos taryba išnagrinėja, kokių veiksmų būtina imtis, kad būtų pasiektas abipusis kvalifikacijų pripažinimas. Tam tikslui ji gali imtis visų būtinų priemonių. 48 straipsnis 46 straipsnio nuostatos netrukdo Šaliai taikyti taisyklių, kurios reglamentuoja kitos Šalies bendrovių, kurios nėra įregistruotos pirmosios Šalies teritorijoje, filialų ir atstovių įsisteigimą ir veiklą jos teritorijoje ir kurios yra nustatytos dėl teisinių ar techninių skirtumų, esančių tarp tokių filialų ir atstovybių palyginti su bendrovių, įregistruotų jos teritorijoje, filialais ir atstovybėmis, arba – finansinių paslaugų atveju – siekiant riboti riziką. Taikomas režimas skiriasi tik tiek, kiek yra tikrai būtina dėl šių teisinių arba techninių skirtumų arba – XVIII priede aprašytų finansinių paslaugų atveju – siekiant riboti riziką. 49 straipsnis 1. Šiame Susitarime "Bendrijos bendrovė" ir "Rumunijos bendrovė" – tai bendrovė arba firma, įsteigta atitinkamai pagal valstybės narės arba Rumunijos įstatymus ir turinti savo registruotą buveinę, centrinę administraciją arba pagrindinę verslo vietą atitinkamai Bendrijos arba Rumunijos teritorijoje. Tačiau, jeigu bendrovė arba firma, įsteigta atitinkamai pagal valstybės narės arba Rumunijos įstatymus, atitinkamai Bendrijos arba Rumunijos teritorijoje turi tik registruotą buveinę, jos veikla turi turėti tikrą ir nuolatinį ryšį atitinkamai su vienos iš valstybių narių arba Rumunijos ekonomika. 2. Tarptautinio jūrų transporto atveju, valstybių narių arba Rumunijos nacionaliniai subjektai arba laivybos bendrovės, įsisteigę atitinkamai už Bendrijos arba Rumunijos ribų, kuriuos kontroliuoja atitinkamai valstybės narės arba Rumunijos nacionaliniai subjektai, taip pat patenka į šio skyriaus ir šios antraštinės dalies III skyriaus nuostatų taikymo sritį, jeigu jų laivai yra įregistruoti atitinkamai toje valstybėje narėje arba Rumunijoje pagal jų atitinkamus teisės aktus. 3. Šiame Susitarime atitinkamai Bendrijos arba Rumunijos nacionalinis subjektas – tai fizinis asmuo, kuris yra atitinkamai vienos iš valstybių narių arba Rumunijos nacionalinis subjektas. 4. Šio Susitarimo nuostatos nekliudo Šaliai taikyti bet kokią priemonę, kuri yra būtina siekiant neleisti pasinaudojant šio Susitarimo nuostatomis norint apeiti priemones, kurias ji taiko trečiųjų šalių patekimui į jos rinką. 50 straipsnis Šiame Susitarime "finansinės paslaugos" – tai XVIII priede apibūdinta veikla. Asociacijos taryba gali išplėsti arba pakeisti XVIII priedo taikymo sritį. 51 straipsnis Per pirmuosius penkerius metus nuo Susitarimo įsigaliojimo dienos Rumunija gali pradėti taikyti priemones, nukrypstančias nuo šio skyriaus nuostatų, susijusių su Bendrijos bendrovių ir nacionalinių subjektų įsisteigimu, jei tam tikros pramonės šakos: - yra restruktūrizuojamos arba - susiduria su rimtais sunkumais, ypač jeigu tie sunkumai yra susiję su rimtomis socialinėmis problemomis Rumunijoje, arba - susiduria su tuo, kad bendra rinkos dalis, kurią turi Rumunijos bendrovės ar nacionaliniai subjektai tam tikrame Rumunijos sektoriuje ar pramonės šakoje, gali būti prarasta arba labai sumažėti, arba - yra naujos Rumunijos pramonės šakos. Šios priemonės: i) nebetaikomos po dvejų metų pasibaigus penktiesiems metams nuo Susitarimo įsigaliojimo dienos ir ii) turi būti pragrįstos ir būtinos padėčiai ištaisyti, ir iii) taikomos tik įmonėms, kurios bus įsteigtos Rumunijoje po to, kai tos priemonės įsigalios, ir dėl jų neturi būti pradėtos diskriminuoti Bendrijos bendrovės ir nacionaliniai subjektai, kurie Rumunijoje jau yra įsisteigę tuo metu, kai pradedama taikyti konkreti priemonė, palyginti su Rumunijos bendrovėmis ir nacionaliniais subjektais. Išimtiniais atvejais, jeigu atsiranda būtinybė, Asociacijos taryba gali Rumunijos prašymu nuspręsti laikinai pratęsti i įtraukoje nurodytą laikotarpį, kuris negali trukti ilgiau nei 7 straipsnyje nurodytas pereinamasis laikotarpis. Rengdama ir taikydama tas priemones, Rumunija, jei tik įmanoma, taiko Bendrijos bendrovėms ir nacionaliniams subjektams preferencinį režimą, ir jokiu būdu tas režimas negali būti mažiau palankus už tą, kuris taikomas bet kurios trečiosios šalies bendrovėms ir nacionaliniams subjektams. Prieš pradėdama taikyti tas priemones, Rumunija konsultuojasi su Asociacijos taryba ir jų netaiko tol, kol nepraeis vienas mėnuo nuo pranešimo Asociacijos tarybai apie konkrečias priemones, kurias Rumunija ketina įvesti, išskyrus atvejus, kai dėl nepataisomos žalos grėsmės būtina imtis neatidėliotinų priemonių; tokiu atveju Rumunija konsultuojasi su Asociacijos taryba iš karto po jų įvedimo. Pasibaigus penktiesiems metams po Susitarimo įsigaliojimo Rumunija gali pradėti taikyti tokias priemones tik gavusi Asociacijos tarybos leidimą bei laikydamasi jos nustatytų sąlygų. 52 straipsnis 1. Šio skyriaus nuostatos netaikomos oro transporto paslaugoms, vidaus vandenų transporto paslaugoms ir jūrų kabotažo transporto paslaugoms. 2. Asociacijos taryba gali teikti rekomendacijas, kaip pagerinti įsisteigimo ir veiklos sąlygas srityse, kurioms taikoma šio straipsnio 1 dalis. 53 straipsnis 1. Nepaisant šios antraštinės dalies I skyriaus nuostatų, atitinkamai Bendrijos arba Rumunijos suteiktos įsisteigimo teisės gavėjai turi teisę samdyti arba kad jos dukterinės įmonės, laikydamosi priimančiojoje įsisteigimo šalyje galiojančių įstatymų, samdytų atitinkamai Rumunijos arba Bendrijos teritorijoje darbuotojus, kurie yra atitinkamai Bendrijos valstybių narių arba Rumunijos piliečiai, jei tokie darbuotojai priklauso pagrindiniam personalui, kaip apibrėžta šio straipsnio 2 dalyje, ir jei juos išimtinai samdo minėti įsisteigimo teisės gavėjai arba jų dukterinės įmonės. Šiems darbuotojams leidimai gyventi ir darbo leidimai išduodami tik tokio įdarbinimo laikotarpiui. 2. Įsisteigimo teisės gavėjų pagrindinis personalas, vadinamas "organizacija", – tai: a) asmenys, einantys organizacijoje aukštesnes pareigas, kurie visų pirma dalyvauja organizacijos valdyme ir kuriuos kontroliuoja arba kuriems vadovauja tos verslo įmonės direktorių valdyba arba akcininkai, įskaitant asmenis, kurie: - vadovauja organizacijai, organizacijos skyriui ar padaliniui, - prižiūri ir kontroliuoja kitus priežiūrą atliekančius darbuotojus, specialistus ar administracijos darbuotojus, - turi įgaliojimus asmeniškai priimti ir atleisti arba rekomenduoti priimti ir atleisti darbuotojus arba imtis kitų su personalu susijusių veiksmų; b) organizacijos samdomi asmenys, turintys aukštą arba retą: - kvalifikaciją, kurios reikia darbui ar veiklai, kuriai būtinos specifinės techninės žinios, atlikti, - žinias, kurios yra svarbios organizacijos teikiamoms paslaugoms, mokslinio tyrimo įrangai, metodams ar valdymui. Šie asmenys gali apimti akredituotos profesinės organizacijos narius, bet jais neapsiriboja. Kiekvienas toks darbuotojas turi būti atitinkamoje organizacijoje dirbęs ne mažiau kaip vienerius metus iki jo atleidimo. 54 straipsnis 1. Šio skyriaus nuostatų galiojimas ribojamas viešosios tvarkos, visuomenės saugumo ar visuomenės sveikatos sumetimais. 2. Jos netaikomos veiklai, kuri kiekvienos Šalies teritorijoje, kad ir retais atvejais, yra susijusi su oficialių įgaliojimų vykdymu. 55 straipsnis Šio skyriaus nuostatos ir šios antraštinės dalies III skyriaus nuostatos taip pat taikomos bendrovėms, kurios yra kontroliuojamos arba nuosavybės teise visiškai priklauso Rumunijos bendrovėms ar nacionaliniams subjektams kartu su Bendrijos bendrovėmis ar nacionaliniais subjektais. III SKYRIUS Paslaugų teikimas tarp Bendrijos ir Rumunijos 56 straipsnis 1. Pagal šio skyriaus nuostatas, atsižvelgdamos į Šalių paslaugų sektorių plėtrą, Šalys įsipareigoja imtis būtinų priemonių siekiant palaipsniui leisti teikti paslaugas, kurias teikia Bendrijos ar Rumunijos bendrovės ar nacionaliniai subjektai, įsisteigę kitoje Šalyje nei asmenys, kuriems tos paslaugos skirtos. 2. Neatsilikdamos nuo šio straipsnio 1 dalyje nurodyto liberalizavimo proceso ir laikydamosi 59 straipsnio 1 dalies, Šalys leidžia laikinai judėti paslaugas teikiantiems fiziniams asmenims arba fiziniams asmenims, kuriuos paslaugų teikėjas yra įdarbinęs kaip pagrindinį personalą, apibrėžtą 53 straipsnio 2 dalyje, įskaitant fizinius asmenis, kurie atstovauja Bendrijos arba Rumunijos bendrovei ar nacionaliniam subjektui ir kurie siekia laikino atvykimo, kad galėtų tą paslaugų teikėją atstovauti derybose dėl paslaugų pardavimo arba sudarant sutartis dėl paslaugų pardavimo, jeigu tie atstovai nevykdys tiesioginių pardavimų plačiajai visuomenei arba neteiks paslaugų patys. 3. Asociacijos taryba imasi priemonių, būtinų šio straipsnio 1 daliai palaipsniui įgyvendinti. 57 straipsnis Transporto paslaugų teikimo tarp Bendrijos ir Rumunijos atveju 56 straipsnio nuostatos pakeičiamos šiomis nuostatomis: 1. Šalys įsipareigoja veiksmingai taikyti neribojamo patekimo į tarptautinio jūrų transporto rinką ir eismą komerciniais pagrindais principą. a) Minėta nuostata nepažeidžia teisių ir pareigų, numatytų Jungtinių Tautų linijinių laivų savininkų asociacijų elgesio kodekse, kiek jis taikytinas vienai ar kitai šio Susitarimo Susitariančiajai Šaliai. Asociacijoms nepriklausančios kompanijos galės nevaržomai veikti konkuruodamos su asociacija, jei jos laikosi sąžiningos konkurencijos komerciniu pagrindu principo. b) Šalys patvirtina savo įsipareigojimą prekybos sausais biriais ir skystais piltiniais kroviniais srityje taikyti laisvos konkurencijos principą. 2. Šalys, taikydamos 1 punkto principus: a) į būsimus dvišalius susitarimus su trečiosiomis šalimis neįtraukia krovinių dalijimosi nuostatų, išskyrus išimtinius atvejus, kai priešingu atveju vienos ar kitos šio Susitarimo Šalies linijinės laivybos kompanijos neturėtų veiksmingos galimybės dirbti maršrutais į atitinkamą trečiąją šalį ir atgal; b) būsimuose dvišaliuose susitarimuose dėl prekybos skystais piltiniais ir sausais biriaisiais kroviniais uždraudžia susitarimus dėl krovinių pasidalijimo; c) įsigaliojus Susitarimui, panaikina visas vienašales priemones, administracines, technines ir kitas kliūtis, galinčias turėti ribojantį ar diskriminuojantį poveikį laisvam tarptautinio jūrų transporto paslaugų teikimui. 3. Siekiant užtikrinti koordinuotą Šalių transporto, pritaikyto jų abipusiams komerciniams poreikiams, plėtrą ir laipsnišką liberalizavimą, abipusio patekimo į oro transporto ir vidaus transporto rinką sąlygos nustatomos specialiuose transporto susitarimuose, dėl kurių Šalys tariasi po Susitarimo įsigaliojimo. 4. Iki šio straipsnio 3 dalyje nurodytų susitarimų sudarymo Šalys nesiima jokių priemonių ar veiksmų, dėl kurių atsirastų daugiau apribojimų arba diskriminacijos palyginti su padėtimi iki Susitarimo įsigaliojimo dienos. 5. Pereinamuoju laikotarpiu Rumunija palaipsniui pritaiko savo teisės aktus, įskaitant administracines, technines ir kitas taisykles, prie galiojančių Bendrijos oro ir vidaus transporto srities teisės aktų, jei tai padeda siekti liberalizavimo tikslo, sudaro sąlygas abipusiam patekimui į Šalių rinkas ir palengvina keleivių ir prekių judėjimą. 6. Šalims įgyvendinant šio skyriaus tikslus, Asociacijos taryba nagrinėja būdus, kaip sukurti sąlygas, būtinas pagerinti laisvą oro ir vidaus transporto paslaugų teikimą. 58 straipsnis 54 straipsnio nuostatos taikomos sritims, kurioms taikomas šis straipsnis. IV SKYRIUS BENDROSIOS NUOSTATOS 59 straipsnis 1. Taikant šio Susitarimo IV antraštinę dalį, jokia Susitarimo nuostata neužkerta kelio Šalims taikyti savo įstatymus ir kitus teisės aktus, reglamentuojančius fizinių asmenų atvykimą ir buvimą, darbą, darbo sąlygas, įsisteigimą ir paslaugų teikimą, jeigu tie įstatymai ir kiti teisės aktai netaikomi taip, kad panaikintų arba sumažintų naudą, kurią kuri nors iš Šalių gauna pagal bet kurią konkrečią Susitarimo nuostatą. Ši nuostata nekliudo taikyti 54 straipsnio. 2. IV antraštinės dalies II, III ir IV skyrių nuostatos koreguojamos Asociacijos tarybos sprendimu atsižvelgiant į Urugvajaus raundo derybų dėl paslaugų rezultatus ir, visų pirma, siekiant užtikrinti, kad režimas, kurį pagal bet kurią Susitarimo nuostatą viena Šalis taikys kitai Šaliai, bus ne mažiau palankus nei tas, kuris bus taikomas pagal būsimo Bendrojo susitarimo dėl prekybos paslaugomis (GATS) nuostatas. 3. Laikoma, kad atsisakymas Bendrijos bendrovėms ir nacionaliniams subjektams, įsisteigusiems Rumunijoje pagal IV antraštinės dalies II skyriaus nuostatas, skirti viešąją pagalbą, kurią Rumunija skiria viešojo švietimo, sveikatos, socialinių ir kultūros paslaugų srityse, 7 straipsnyje nurodytu pereinamuoju laikotarpiu atitinka IV antraštinės dalies nuostatas ir V antraštinėje dalyje nurodytas konkurencijos sąlygas. V ANTRAŠTINĖ DALIS MOKĖJIMAI, KAPITALAS, KONKURENCIJA IR KITOS EKONOMINĖS NUOSTATOS, TEISĖS AKTŲ DERINIMAS I SKYRIUS Einamieji mokėjimai ir kapitalo judėjimas 60 straipsnis Šalys įsipareigoja leisti bet kokius mokėjimus laisvai konvertuojama valiuta pagal mokėjimų balanso einamąją sąskaitą, jeigu sandoriai, dėl kurių atliekami tie mokėjimai, yra susiję su pagal šį Susitarimą liberalizuotu prekių, paslaugų ar asmenų judėjimu tarp Šalių. 61 straipsnis 1. Dėl sandorių, susijusių su mokėjimų balanso kapitalo sąskaita, valstybės narės ir Rumunija nuo šio Susitarimo įsigaliojimo užtikrina laisvą kapitalo, susijusio su tiesioginėmis investicijomis į bendroves, kurios yra įsteigtos pagal priimančios šalies įstatymus, ir investicijomis, kurios atliekamos pagal IV antraštinės dalies II skyriaus nuostatas, judėjimą, taip pat šių investicijų ir bet kokio iš jų gauto pelno likvidavimą ar repatrijavimą. 2. Nepaisant šios nuostatos, visų investicijų, susijusių su Bendrijos nacionalinių subjektų, Rumunijoje įsisteigiančių kaip savarankiškai dirbantys asmenys, įsisteigimu pagal IV antraštinės dalies II skyrių, minėtas laisvas judėjimas, likvidavimas ir repatrijavimas užtikrinamas iki 7 straipsnyje nurodyto pirmojo etapo pabaigos. 3. Nepažeidžiant šio straipsnio 1 dalies, valstybės narės nuo Susitarimo įsigaliojimo, o Rumunija nuo penktųjų metų po Susitarimo įsigaliojimo pabaigos nebeįveda jokių naujų užsienio valiutų keitimo apribojimų, taikomų kapitalo judėjimui ir su juo susijusiems einamiesiems mokėjimams tarp Bendrijos ir Rumunijos gyventojų, ir negriežtina jau galiojančių priemonių. 4. Šalys viena su kita konsultuojasi siekdamos palengvinti kapitalo judėjimą tarp Bendrijos ir Rumunijos ir taip skatindamos siekti šio Susitarimo tikslų. 62 straipsnis 1. Per pirmuosius penkerius metus nuo Susitarimo įsigaliojimo dienos Šalys imasi priemonių, leidžiančių sukurti reikiamas sąlygas toliau laipsniškai taikyti Bendrijos taisykles dėl laisvo kapitalo judėjimo. 2. Baigiantis penktiesiems metams nuo Susitarimo įsigaliojimo Asociacijos taryba nagrinėja galimybes taikyti visas Bendrijos taisykles dėl laisvo kapitalo judėjimo. 63 straipsnis Remiantis šio skyriaus nuostatomis ir nepaisant 65 straipsnio nuostatų, kol Rumunijos valiuta taps visiškai konvertuojama, kaip apibrėžta Tarptautinio valiutos fondo (TVF) VIII straipsnyje, Rumunija ypatingomis aplinkybėmis gali taikyti valiutos keitimo apribojimus, susijusius su trumpalaikių ir vidutinės trukmės kreditų suteikimu ar ėmimu, tiek, kiek minėti apribojimai yra taikomi Rumunijai dėl tokių kreditų ir leidžiami pagal TVF Rumunijai nustatytą statusą. Rumunija taiko šiuos apribojimus laikydamasi nediskriminavimo principo. Jie taikomi taip, kad kuo mažiau trukdytų šiam Susitarimui. Rumunija nedelsdama praneša Asociacijos tarybai apie tokių priemonių taikymą ir apie visus jų pakeitimus. II SKYRIUS Konkurencija ir kitos ekonominės nuostatos 64 straipsnis 1. Tai, kas nurodyta toliau, prieštarauja tinkamam Susitarimo funkcionavimui, jeigu gali turėti įtakos Bendrijos ir Rumunijos tarpusavio prekybai: i) visi įmonių susitarimai, įmonių asociacijų sprendimai ir įmonių suderinti veiksmai, kurių tikslas arba poveikis yra konkurencijos trukdymas, ribojimas arba iškraipymas; ii) vienos ar kelių įmonių piktnaudžiavimas dominuojančia padėtimi visoje Bendrijos arba Rumunijos teritorijoje ar didelėje jos dalyje; iii) bet kokia viešoji pagalba, kuri iškraipo arba gali iškraipyti konkurenciją sudarydama palankesnes sąlygas tam tikroms įmonėms arba tam tikrų prekių gamybai. 2. Bet kokie veiksmai, prieštaraujantys šiam straipsniui, vertinami remiantis kriterijais, išplaukiančiais iš Europos ekonominės bendrijos steigimo sutarties 85, 86 ir 92 straipsnių taisyklių taikymo. 3. Asociacijos taryba per trejus metu nuo šio Susitarimo įsigaliojimo patvirtina taisykles, kurios yra būtinos šio straipsnio 1 ir 2 dalims įgyvendinti. 4. a) Šio straipsnio 1 dalies iii punkto nuostatų taikymo tikslais Šalys pripažįsta, kad per pirmuosius penkerius metus po Susitarimo įsigaliojimo bet kokia Rumunijos suteikta viešoji parama būtų vertinama atsižvelgiant į faktą, kad Rumunija laikoma regionu, identišku Bendrijos regionams, aprašytiems Europos ekonominės bendrijos steigimo sutarties 92 straipsnio 3 dalies a punkte. Atisižvelgdama į ekonominę padėtį Rumunijoje, Asociacijos taryba priima sprendimą dėl minėto laikotarpio pratęsimo kitiems penkerių metų laikotarpiams. b) Kiekviena Šalis užtikrina skaidrumą viešosios pagalbos teikimo srityje, inter alia, kasmet pranešdama kitai Šaliai apie bendrą pagalbos sumą bei jos paskirstymą ir pateikdama, jeigu prašoma, informaciją apie pagalbos sistemas. Vienos Šalies prašymu kita Šalis suteikia informaciją apie konkrečius viešosios pagalbos atvejus. 5. III antraštinės dalies II ir III skyriuose nurodytų produktų atveju: - šio straipsnio 1 dalies iii punktas netaikomas, - bet kokie veiksmai, prieštaraujantys šio straipsnio 1 dalies i punktui, turėtų būti vertinami remiantis kriterijais, kuriuos Bendrija nustatė remdamasi Europos ekonominės bendrijos steigimo sutarties 42 ir 43 straipsniais, ir, svarbiausia, kriterijais, nustatytais Tarybos reglamente Nr. 26/1962. 6. Jeigu Bendrija arba Rumunija mano, kad tam tikri veiksmai prieštarauja šio straipsnio 1 dalies nuostatoms ir: - šio straipsnio 3 dalyje nurodytose taisyklėse jiems skiriama nepakankamai dėmesio, arba - jeigu tokie veiksmai gali padaryti didelę žalą kitos Šalies interesams arba materialinę žalą jos vidaus pramonei, įskaitant paslaugų pramonę, ji gali imtis tinkamų priemonių prieš tai pasikonsultavusi su Asociacijos taryba arba praėjus 30 darbo dienų po kreipimosi dėl tokios konsultacijos. Veiksmų, prieštaraujančių šio straipsnio 1 dalies iii punktui, atveju minėtos priemonės, jeigu joms taikomas Bendrasis susitarimas dėl muitų tarifų ir prekybos, gali būti patvirtintos tik laikantis tvarkos ir sąlygų, nustatytų minėtame susitarime ir bet kuriame kitame atitinkamame dokumente, dėl kurio buvo susitarta pagal mitėtą susitarimą ir kurį taiko abi Šalys. 7. Nepaisydamos šiai nuostatai prieštaraujančių nuostatų, patvirtintų laikantis šio straipsnio 3 dalies, Šalys keičiasi informacija atsižvelgdamos į apribojimus, taikomus laikantis profesinės ir verslo paslapties reikalavimų. 8. Šis straipsnis netaikomas produktams, kuriems taikoma Europos anglių ir plieno bendrijos steigimo sutartis ir kurie yra 2 protokolo objektas. 65 straipsnis 1. Šalys, spręsdamos mokėjimų balanso problemas, stengsis vengti taikyti ribojančias priemones, įskaitant su importu susijusias priemones. Jeigu minėtos priemonės pradedamos taikyti, Šalis, kuri pradeda jas taikyti, kitai Šaliai pateikia jų panaikinimo tvarkaraštį. 2. Jeigu vienai ar kelioms valstybėms narėms arba Rumunijai iškyla arba gresia dideli mokėjimų balanso sunkumai, Bendrija arba Rumunija (tai priklauso nuo konkretaus atvejo), laikydamosi Bendrajame susitarime dėl muitų tarifų ir prekybos nustatytų sąlygų, gali patvirtinti ribojančias priemones, įskaitant su importu susijusias priemones, kurios turi būti ribotos trukmės ir kuriomis negalima siekti daugiau negu tikrai būtina mokėjimų balanso padėčiai pataisyti. Bendrija arba Rumunija (priklausomai nuo konkretaus atvejo) nedelsdama informuoja kitą Šalį. 3. Jokios ribojančios priemonės netaikomos su investicijomis susijusiems pervedimams ir ypač investuotų ar reinvestuotų sumų repatrijavimui ir jokioms iš jo gautoms pajamoms. 66 straipsnis Valstybės įmonių ir įmonių, kurioms buvo suteiktos specialios ar išimtinės teisės, atveju Asociacijos taryba užtikrina, kad, taikant šį Susitarimą, nuo trečiųjų metų po Susitarimo įsigaliojimo dienos, būtų taikomi Europos ekonominės bendrijos steigimo sutarties principai, ypač 90 straipsnio, ir Saugumo ir bendradarbiavimo Europoje konferencijos 1990 m. balandžio mėn. Bonos susitikimo baigiamojo dokumento principai (ypač verslininkų sprendimo laisvės principas). 67 straipsnis 1. Rumunija ir toliau gerina intelektinės, pramoninės ir komercinės nuosavybės teisių apsaugą, kad iki penktųjų metų po šio Susitarimo įsigaliojimo pabaigos apsaugos lygis pasiektų lygį, panašų į Bendrijos apsaugos lygį, įskaitant palyginamas tokių teisių užtikrinimo priemones. 2. Per tą laiką Rumunija paduoda prašymą prisijungti prie 1973 m. spalio 5 d. Miuncheno konvencijos dėl Europos patentų suteikimo. Rumunija taip pat prisijungia prie kitų daugiašalių konvencijų dėl intelektinės, pramoninės ir komercinės nuosavybės teisių (nurodytų XIX priedo 1 punkte), kurių šalys yra valstybės narės arba kurias de facto taiko valstybės narės. 3. Įsigaliojus Susitarimui Rumunija taiko ne mažiau palankų režimą nei tas, kuris pagal dvišalius susitarimus yra taikomas bet kuriai trečiajai šaliai. 68 straipsnis 1. Šalys mano, kad jų siektinu tikslu turėtų būti viešųjų sutarčių sudarymas remiantis nediskriminavimo ir abipusiškumo principais, ypač atsižvelgiant į GATT reikalavimus. 2. Nuo Susitarimo įsigaliojimo Rumunijos bendrovėms, kaip apibrėžta 49 straipsnyje, suteikiama teisė dalyvauti sutarčių sudarymo procedūrose Bendrijoje laikantis Bendrijos pirkimų taisyklių bei taikant režimą, kuris yra ne mažiau palankus už tą, kuris yra taikomas Bendrijos bendrovėms. Ne vėliau kaip nuo 7 straipsnyje nurodyto pereinamojo laikotarpio pabaigos Bendrijos bendrovėms, kaip apibrėžta 49 straipsnyje, suteikiama teisė dalyvauti sutarčių sudarymo procedūrose Rumunijoje taikant režimą, kuris yra ne mažiau palankus už tą, kuris yra taikomas Rumunijos bendrovėms. Bendrijos bendrovės, įsisteigusios Rumunijoje pagal IV antraštinės dalies II skyriaus nuostatas kaip dukterinės įmonės, nurodytos 45 straipsnyje, ir kaip 55 straipsnyje nurodytos įmonės, nuo Susitarimo įsigaliojimo turi teisę dalyvauti sutarčių sudarymo procedūrose taikant joms režimą, kuris yra ne mažiau palankus už tą, kuris yra taikomas Rumunijos bendrovėms. Bendrijos bendrovėms, įsisteigusioms Rumunijoje kaip filialai ir atstovybės, nurodyti 45 straipsnyje, toks režimas pradedamas taikyti ne vėliau kaip iki pereinamojo laikotarpio, nurodyto 7 straipsnyje, pabaigos. Asociacijos taryba periodiškai nagrinėja galimybę visoms Bendrijos bendrovėms iki pereinamojo laikotarpio pabaigos suteikti teisę Rumunijoje dalyvauti sutarčių sudarymo procedūrose. 3. Įsisteigimui, veiklai, paslaugų teikimui tarp Bendrijos ir Rumunijos, taip pat užimtumui ir darbo jėgos judėjimui, susijusiems su viešųjų sutarčių vykdymu, taikomos 38–59 straipsnių nuostatos. III SKYRIUS Teisės aktų derinimas 69 straipsnis Šalys pripažįsta, kad esamų ir būsimų Rumunijos teisės aktų derinimas su Bendrijos teisės aktais yra svarbi Rumunijos ekonominės integracijos į Bendriją sąlyga. Rumunija stengiasi užtikrinti, kad jos teisės aktai bus palaipsniui suderinti su Bendrijos teisės aktais. 70 straipsnis Įstatymų derinimas pirmiausia apima šias sritis: muitinės teisę, bendrovių teisę, bankininkystės teisę, bendrovių sąskaitas ir mokesčius, intelektinę nuosavybę, darbuotojų apsaugą darbo vietoje, socialinę apsaugą, finansines paslaugas, konkurencijos taisykles, žmonių, gyvūnų ir augalų sveikatos ir gyvybės apsaugą, vartotojų apsaugą, netiesioginį apmokestinimą, technines taisykles ir standartus, branduolinės energetikos įstatymus ir kitus teisės aktus, transportą ir aplinką. 71 straipsnis Bendrija teikia Rumunijai techninę pagalbą, skirtą įgyvendinti toliau nurodytoms priemonėms, kurios, inter alia, gali apimti: - specialistų mainus, - skubų informacijos, pirmiausia apie atitinkamus teisės aktus, teikimą, - seminarų organizavimą, - mokymo veiklą, - pagalbą, skirtą atitinkamų sričių Bendrijos teisės aktų vertimui. VI ANTRAŠTINĖ DALIS EKONOMINIS BENDRADARBIAVIMAS 72 straipsnis 1. Bendrija ir Rumunija nustato ekonominį bendradarbiavimą, kuriuo siekiama skatinti Rumunijos plėtrą ir augimą. Šis bendradarbiavimas kiek galima platesniu pagrindu ir abiem Šalims naudingu būdu stiprina esamus ekonominius ryšius. 2. Politikos kryptys ir kitos priemonės bus nustatomos taip, kad skatintų Rumunijos ekonominę ir socialinę plėtrą, ir bus paremtos tvarios plėtros principu. Šios politikos kryptys turėtų užtikrinti, kad iš pat pradžių būtų įtraukti aplinkosaugos reikalavimai ir kad jie būtų susieti su darnios socialinės plėtros reikalavimais. 3. Šiuo tikslu bendradarbiavimo dėmesio centre pirmiausia turėtų būtų politikos kryptys ir priemonės, susijusios su ekonominės veiklos rūšimi, įskaitant kalnakasybos sektorių, investicijas, žemės ūkį, energetiką, transportą, regioninę plėtrą ir turizmą. 4. Ypatingas dėmesys skiriamas priemonėms, galinčioms paskatinti Centrinės ir Rytų Europos šalių bendradarbiavimą, kuris prisidėtų prie darnios regiono plėtros. 73 straipsnis Pramoninis bendradarbiavimas 1. Bendradarbiavimu pirmiausia siekiama skatinti: - pramoninį abiejų šalių ūkio subjektų bendradarbiavimą, visų pirma siekiant sustiprinti privatų sektorių, - Bendrijos dalyvavimą Rumunijos pastangose modernizuoti ir pertvarkyti viešojo ir privataus sektoriaus pramonę, o tai paskatins perėjimą nuo centralizuotos planinės ekonomikos prie rinkos ekonomikos esant sąlygoms, užtikrinančioms aplinkos apsaugą, - atskirų sektorių pertvarkymą, - naujų įmonių steigimą tose srityse, kuriose galima laukti augimo, - technologijų ir pažangiosios patirties (know-how) perdavimą. 2. Pramoninio bendradarbiavimo iniciatyvos atsižvelgia į Rumunijos nustatytus prioritetus. Svarbiausias iniciatyvų tikslas turėtų būti sukurti tinkamą pagrindą įmonėms, pagerinti pažangiąją patirtį valdymo srityje ir skatinti rinkų bei sąlygų, kuriomis veikia įmonės, skaidrumą; be to, prireikus jos apims techninę pagalbą. 74 straipsnis Investicijų skatinimas ir apsauga 1. Bendradarbiavimu siekiama sukurti palankią aplinką privačioms vidaus ir užsienio investicijoms, kurios yra būtinos ekonominei ir pramoninei Rumunijos pertvarkai. 2. Konkretūs bendradarbiavimo tikslai yra šie: - sukurti ir tobulinti Rumunijos teisinę bazę, kuri sudarytų palankias sąlygas investicijoms ir užtikrintų jų apsaugą, - sudaryti valstybių narių ir Rumunijos susitarimus dėl investicijų skatinimo ir apsaugos, - įgyvendinti tinkamas kapitalo pervedimo priemones, - pagerinti investicijų apsaugą, - panaikinti ūkio infrastruktūros reguliavimą ir ją gerinti, - rengiant prekybos muges, parodas, prekybos savaites ir kitus renginius keistis informacija apie investavimo galimybes. 75 straipsnis Žemės ūkio ir pramonės standartai bei atitikties vertinimas 1. Šalys bendradarbiauja siekdamos sumažinti skirtumus standartizacijos ir atitikties vertinimo procedūrų srityse. 2. Šiuo tikslu bendradarbiavimu siekiama: - skatinti Rumuniją laikytis Bendrijos techninių reglamentų ir Europos standartų, reglamentuojančių pramonės ir žemės ūkio maisto produktų kokybę, - skatinti taikyti Bendrijos techninius reglamentus ir Europos standartus bei atitikties vertinimo procedūras, - prireikus sudaryti susitarimus dėl abipusio pripažinimo šiose srityse, - skatinti Rumuniją aktyviai ir reguliariai dalyvauti specializuotų organizacijų (CEN, Cenelec, ETSI, EOTC) veikloje. 3. Prireikus Bendrija teiks Rumunijai techninę pagalbą. 76 straipsnis Bendradarbiavimas mokslo ir technologijų srityje 1. Šalys skatina bendradarbiavimą mokslinių tyrimų ir technologijų plėtros srityje. Ypatingą dėmesį jos skiria: - keitimuisi mokslo ir technikos informacija, įsikaitant informaciją apie viena kitos mokslo ir technologijų politikos kryptis ir veiklą, - bendrų mokslinių susitikimų (seminarų ir pasitarimų) organizavimui, - bendrai veiklai mokslinių tyrimų ir technologijų plėtros srityje, kuria siekiama skatinti mokslo pažangą ir technologijų bei pažangiosios patirties perdavimą, - abiejų Šalių mokslo darbuotojų ir specialistų mokymui bei mobilumo programoms, - aplinkos, palankios moksliniams tyrimams ir naujų technologijų taikymui bei tinkamai mokslinių tyrimų rezultatų intelektinės nuosavybės apsaugai, kūrimui, - Rumunijos dalyvavimui Bendrijos programose pagal šio straipsnio 3 dalį. Prireikus teikiama techninė pagalba. 2. Asociacijos taryba nustato tinkamas bendradarbiavimo plėtros procedūras. 3. Bendradarbiavimas pagal Bendrijos pagrindų programą mokslinių tyrimų ir technologijų plėtros srityje įgyvendinamas laikantis konkrečių susitarimų, dėl kurių deramasi ir kurie sudaromi laikantis kiekvienos Šalies teisinių procedūrų. 77 straipsnis Švietimas ir mokymas 1. Atsižvelgdamos į Rumunijos prioritetus, Šalys bendradarbiauja siekdamos kelti Rumunijos viešojo ir privataus sektoriaus bendrojo lavinimo ir profesinės kvalifikacijos lygį. Bus sukurtos institucinės struktūros ir bendradarbiavimo planai (pasitelkiant Europos mokymo fondą, kai jis bus įsteigtas, ir "Tempus" programą). Šiame kontekste taip pat galėtų būti apsvarstyta Rumunijos dalyvavimo kitose Bendrijos programose galimybė. 2. Pirmiausia bendradarbiaujama šiose srityse: - Rumunijos mokymo ir lavinimo sistemos reforma, - pirminis mokymas, kvalifikacijos kėlimas ir perkvalifikavimas, įskaitant viešojo ir privataus sektoriaus vadovų ir vyresniųjų valstybės tarnautojų mokymą, ypač prioritetinėse srityse, kurios turi būti nustatytos, - universitetų bendradarbiavimas, universitetų ir įmonių bendradarbiavimas, taip pat mokytojų, studentų, administratorių ir jaunimo mobilumas, - Europos civilizacijos studijų dėstymo atitinkamose institucijose skatinimas, - studijų trukmės ir diplomų abipusis pripažinimas, - Bendrijos kalbų mokymas, - vertėjų raštu ir žodžiu rengimas, taip pat Bendrijos kalbinių normų ir terminologijos naudojimo skatinimas bei tinkamos vertimo infrastruktūros, skirtos Rumunijos ir Bendrijos kalboms, kūrimas, - nuotolinio mokymo ir naujų mokymo technologijų kūrimas, - stipendijų skyrimas, - aprūpinimas mokymo medžiaga ir įranga. Siekiant pakelti Rumunijos švietimo įstaigų ir mokslinių tyrimų institutų, kaip nurodyta 76 straipsnyje, lygį ir priartinti jį prie Bendrijos lygio, Bendrija imasi tinkamų priemonių, skirtų Rumunijos dalyvavimui tų institucijų veikoje, taip pat jų filialų kūrimui Rumunijoje palengvinti. Minėtos įstaigos turėtų didžiausią dėmesį skirti mokslo darbuotojų, specialistų ir valstybės tarnautojų, dalyvausiančių Europos integracijos procese ir bendradarbiausiančių su Bendrijos institucijomis, ugdymui. 78 straipsnis Žemės ūkis ir žemės ūkio pramonės sektorius 1. Bendradarbiavimu šioje srityje siekiama modernizuoti, pertvarkyti ir privatizuoti Rumunijos žemės ūkį ir žemės ūkio pramonės sektorių. Bendradarbiavimu pirmiausia siekiama: - kurti privačius ūkius ir paskirstymo kanalus, sandėliavimo, prekybos, valdymo ir kt. metodus, - modernizuoti kaimo infrastruktūrą (transporto, vandens tiekimo, telekomunikacijų), - tobulinti žemėtvarką, įskaitant statybą ir miestų planavimą, - tobulinti produktyvumą, kokybę ir efektyvumą pasitelkiant tinkamus metodus ir produktus; užtikrinti mokymą ir kontrolę aplinkos apsaugojimo nuo užteršimo metodų, susijusių su gamybos priemonėmis, naudojimo srityje, - skatinti papildomumą žemės ūkyje, - skatinti keitimąsi pažangiąja patirtimi, ypač tarp Bendrijos ir Rumunijos privačių sektorių, - plėtoti ir modernizuoti perdirbimo firmas ir jų prekybos būdus, - teikiant pagalbą mokymų ir patikrinimų organizavimo srityje, plėtoti bendradarbiavimą gyvūnų sveikatos, žemės ūkio produktų higienos (įskaitant jonizaciją) ir augalų sveikatos srityje tam, kad būtų palaipsniui pasiektas suderinamumas su Bendrijos standartais, - užmegzti ir skatinti veiksmingą bendradarbiavimą žemės ūkio informacinių sistemų srityje, - plėtoti ir skatinti veiksmingą bendradarbiavimą kokybės užtikrinimo sistemų, suderinamų su Bendrijos modeliais, srityje, - keistis informacija apie žemės ūkio politiką ir teisės aktus, - teikti Rumunijai techninę pagalbą ir pažangiąją patirtį, susijusią su pieno tiekimo mokykloms sistema. 2. Šiems tikslams Bendrija prireikus teikia techninę pagalbą. 79 straipsnis Energija 1. Laikydamosi rinkos ekonomikos ir Europos energetikos chartijos principų, Šalys bendradarbiauja siekdamos palaipsniui integruoti Europos energijos rinkas. 2. Prireikus, bendradarbiavimas, inter alia, apima techninę pagalbą šiose srityse: - energetikos politikos formavimas ir planavimas, - valdymas ir mokymas energetikos sektoriuje, - energijos taupymo ir energijos efektyvumo skatinimas, - energijos išteklių plėtojimas, - paskirstymo tobulinimas, tai pat tiekimo tobulinimas ir įvairinimas, - energijos gamybos ir vartojimo poveikis aplinkai, - branduolinė energetika, - didesnis energijos rinkos atvėrimas, įskaitant dujų ir elektros tranzito lengvinimą, - elektros energijos ir dujų sektoriai, įskaitant galimybės sujungti tiekimo tinklus išnagrinėjimą, - energetikos infrastruktūrų modernizavimas, - įmonių bendradarbiavimo šioje srityje pamatinių sąlygų nustatymas, įskaitant galimybės kurti bendras įmones skatinimą, - technologijų ir pažangiosios patirties perdavimas, kuris prireikus gali apimti efektyvių energetikos technologijų skatinimą ir sukomercinimą. 80 straipsnis Bendradarbiavimas branduolio sektoriaus srityje 1. Bendradarbiavimu siekiama saugesnio branduolinės energijos naudojimo. 2. Bendradarbiavimas daugiausia apima: - gamybines priemones, susijusias su Rumunijos atominių elektrinių eksploatacijos sauga, - branduolinių objektų vadovų ir kitų darbuotojų mokymo tobulinimą, - Rumunijos įstatymų ir kitų teisės aktų, reglamentuojančių branduolinę saugą, tobulinimą ir priežiūros institucijų bei jų išteklių stiprinimą, - branduolinę saugą, parengtį branduolinėms avarijoms ir jų valdymą, - radiacinę saugą, įskaitant aplinkos radiacijos kontrolę, - branduolinio kuro ciklo problemas ir branduolinių medžiagų saugojimą, - radioaktyviųjų atliekų tvarkymą, - branduolinių įrenginių eksploatacijos nutraukimą ir išmontavimą, - taršos mažinimą. 3. Bendradarbiavimas apims pasikeitimą informacija ir patirtimi bei mokslinių tyrimų ir technologijų plėtros veiklą pagal 76 straipsnį. 81 straipsnis Aplinka 1. Šalys plėtoja ir stiprina bendradarbiavimą aplinkos ir žmonių sveikatos srityje, kurią jos laiko prioritetine sritimi. 2. Bendradarbiavimu siekiama kovoti su aplinkos blogėjimu, pirmiausia šiose srityse: - veiksmingas užterštumo lygio monitoringas; informavimo apie aplinkos būklę sistema, - kova su vietinio, regioninio ir tarpvalstybinio masto oro ir vandens tarša, - ekologinis atkūrimas, - tvari, naši ir aplinkai nekenksminga energijos gamyba ir naudojimas; pramonės objektų sauga, - chemikalų klasifikacija ir saugus tvarkymas, - vandens kokybė, ypač tarptautinių vandenų kelių (Dunojus, Juodoji jūra), - atliekų mažinimas, perdirbimas ir saugus šalinimas, Bazelio konvencijos įgyvendinimas, - žemės ūkio poveikis aplinkai, dirvožemio erozija ir cheminė tarša, - miškų apsauga, - biologinės įvairovės apsauga, - žemėtvarka, įskaitant statybą ir miestų planavimą, - ekonominių ir fiskalinių priemonių naudojimas, - visuotinė klimato kaita, - ekologinis švietimas ir sąmoningumas. 3. Bendradarbiaujama pirmiausia: - keičiantis informacija ir specialistais, įskaitant informaciją ir specialistus, susijusius su švarių technologijų perdavimu ir saugiu bei aplinkai tinkamu biotechnologijų naudojimu, - rengiant mokymo programas, - vykdant bendrą mokslinių tyrimų veiklą, - derinant įstatymus (su Bendrijos standartais), - bendradarbiaujant regionų lygiu (įskaitant bendradarbiavimą Europos aplinkos agentūros, kai Bendrija ją įkurs, sistemoje) ir tarptautiniu lygiu, - kuriant strategijas, ypač susijusias su globaliniais ir klimato klausimais, - atliekant poveikio aplinkai tyrimus. 82 straipsnis Vandentvarka Šalys plėtoja bendradarbiavimą įvairiose vandentvarkos srityse, ypatingą dėmesį skirdamos: - ekologiškam tarpvalstybinių baseinų ir tarptautinių upių bei ežerų vandens naudojimui, - teisės aktų, susijusių su vandentvarka, derinimui ir techninio vandens reglamentavimo priemonėms (direktyvoms, normoms, standartams, normatyvams, logistikai), - mokslinių tyrimų ir technologijų plėtros modernizavimui ir vandentvarkos moksliniam pagrindimui. 83 straipsnis Transportas 1. Šalys plėtoja ir stiprina bendradarbiavimą siekdamos padėti Rumunijai - restruktūrizuoti ir modernizuoti transportą, - pagerinti keleivių ir prekių judėjimą ir galimybes patekti į transporto rinką panaikinant administracines, technines ir kitas kliūtis, - palengvinti Bendrijos tranzitą per Rumuniją kelių, geležinkelių, vidaus vandenų ir mišriuoju transportu, - taikyti veiklos normas, panašias į Bendrijoje taikomas normas. 2. Bendradarbiavimas pirmiausia apima: - ekonominio, teisinio ir techninio mokymo programas, - techninės pagalbos ir konsultacijų teikimą bei keitimąsi informacija, - aprūpinimą priemonėmis, skirtomis Rumunijos transporto infrastruktūrai plėtoti. 3. Prioritetinės bendradarbiavimo sritys yra šios: - kelių transporto plėtojimas ir modernizavimas, įskaitant palaipsnį tranzito sąlygų gerinimą, - geležinkelių ir oro uostų valdymas, įskaitant atitinkamų nacionalinių valdžios institucijų bendradarbiavimą, - kelių, vidaus vandenų, geležinkelių, uostų ir oro uostų infrastruktūros, esančios pagrindiniuose bendro intereso maršrutuose ir transeuropinėse susisiekimo linijose, modernizavimas, - žemėtvarka, įskaitant su transportu susijusią statybą ir miestų planavimą, - techninės įrangos modernizavimas siekiant priderinti ją prie Bendrijos standartų, ypač kelių ir geležinkelių transporto, įvairiarūšio transporto ir krovinių perkrovimo į kitos rūšies transportą srityse, - nuoseklios transporto politikos, suderintos su Bendrijos politika, nustatymas, - bendrų technologinių ir mokslinių tyrimų programų skatinimas pagal 76 straipsnį. 84 straipsnis Telekomunikacijos, pašto paslaugos ir transliavimas 1. Šalys plečia bei stiprina bendradarbiavimą šioje srityje ir tuo tikslu pirmiausia inicijuoja šią veiklą: - keitimąsi informacija apie telekomunikacijas, pašto paslaugas ir transliavimo politiką, - keitimąsi technine ir kita informacija, taip pat seminarų ir konferencijų organizavimą abiejų šalių specialistams, - mokymo ir konsultacijų organizavimą, - technologijų perkėlimą, - bendrų projektų vykdymą dalyvaujant abiejų šalių atitinkamoms įstaigoms, - Europos standartų, sertifikavimo sistemų ir reguliavimo metodų skatinimą, - naujų komunikacijų priemonių, paslaugų ir įrenginių, ypač tų, kurie gali būti komerciniu požiūriu naudingi, skatinimą. 2. Vykdant minėtą veiklą, didžiausias dėmesys skiriamas šioms prioritetinėms sritims: - Rumunijos telekomunikacijų tinklo modernizavimui ir jo integravimui į Europos ir pasaulio tinklus, - bendradarbiavimui Europos standartizavimo struktūrose, - transeuropinių sistemų integravimui; telekomunikacijų teisiniams ir reglamentavimo aspektams, - telekomunikacijų, pašto ir transliavimo paslaugų valdymui naujoje ekonominėje aplinkoje: organizacinėms struktūroms, strategijai ir planavimui, pirkimo principams, - žemėtvarkai, įskaitant statybą ir miestų planavimą, - Rumunijos pašto ir transliavimo paslaugų modernizavimui, įskaitant teisinius ir reglamentavimo aspektus. 85 straipsnis Bankininkystė, draudimas, kitos finansinės paslaugos ir bendradarbiavimas audito srityje 1. Šalys bendradarbiauja siekdamos sukurti ir plėtoti tinkamą pagrindą Rumunijos bankininkystės, draudimo ir finansinių paslaugų sektoriui skatinti. a) Svarbiausios bendradarbiavimo sritys yra: - apskaitos sistemos, atitinkančios Europos standartus, perėmimas, - bankininkystės ir kitų finansinių sistemų stiprinimas ir pertvarkymas, - bankininkystės ir finansinių paslaugų priežiūros ir reguliavimo gerinimas, - specialių terminų žodynų rengimas, - keitimasis informacija apie galiojančius ir rengiamus įstatymus. b) Šiuo tikslu bendradarbiavimas apima techninės pagalbos teikimą ir mokymų organizavimą. 2. Šalys bendradarbiauja siekdamos Rumunijoje sukurti veiksmingas audito sistemas, pagrįstas standartiniais Bendrijos metodais ir procedūromis. 86 straipsnis Pinigų politika Rumunijos valdžios institucijų prašymu Bendrija teikia techninę pagalbą, kurios tikslas – paremti Rumunijos pastangas pasiekti, kad lėja taptų konvertuojama ir kad jos pinigų politika būtų palaipsniui suderinta su Europos pinigų sistema. Tai apims neformalų keitimąsi informacija apie Europos pinigų sistemos principus ir funkcionavimą. 87 straipsnis Pinigų plovimas 1. Šalys sukurs bendradarbiavimo pagrindą, kuriuo siekiama užkirsti kelią naudoti jų finansines sistemas nusikalstamu būdu, ypač darant bendro pobūdžio ir su narkotikais susijusius nusikaltimus, įgytų pajamų plovimui. 2. Bendradarbiavimas šioje srityje apima administracinę ir techninę pagalbą siekiant nustatyti tinkamus kovos su pinigų plovimu standartus, lygiaverčius tiems, kurie yra priimti Bendrijoje ir tarptautiniuose šios srities forumuose, įskaitant Finansinių veiksmų specialios paskirties grupę (FATF). 88 straipsnis Regioninis vystymasis 1. Šalys stiprina tarpusavio bendradarbiavimą regioninio vystymosi ir žemėtvarkos klausimais. 2. Šiuo tikslu gali būti imtasi bet kurios iš toliau nurodytų priemonių: - nacionalinės, regioninės ar vietos valdžios institucijų keitimasis informacija apie žemėtvarkos politiką ir prireikus pagalbos, skirtos šiai politikai parengti, teikimas Rumunijai, - regioninės ir vietos valdžios institucijų bendri veiksmai ekonomikos vystymosi srityje, - abipusiai vizitai siekiant išsiaiškinti bendradarbiavimo ir pagalbos galimybes, - valstybės tarnautojų ar specialistų mainai, - techninės pagalbos teikimas ypatingą dėmesį skiriant nepakankamai išplėtotų sričių vystymui, - informacijos ir patirties mainų, įskaitant mainus, kurie organizuojami kaip seminarai, programų parengimas. 89 straipsnis Socialinis bendradarbiavimas 1. Sveikatos ir saugos srityje Šalys plėtoja tarpusavio bendradarbiavimą siekdamos gerinti darbuotojų sveikatos apsaugos ir saugos lygį atramos tašku laikydamos Bendrijoje esantį apsaugos lygį. Bendradarbiavimas pirmiausia apima: - techninės pagalbos teikimą, - specialistų mainus, - įmonių bendradarbiavimą, - informavimą ir mokymą, - bendradarbiavimą visuomenės sveikatos srityje. 2. Užimtumo srityje Šalių bendradarbiavimas visų pirma apima: - darbo rinkos organizavimą, - darbo paieškos ir profesinio informavimo paslaugų modernizavimą, - regioninių restruktūrizavimo programų planavimą ir įgyvendinimą, - vietos užimtumo didinimo skatinimą. Bendradarbiavimas šioje srityje vyksta organizuojant studijas, specialistų paslaugų bei informacijos teikimą ir mokymus. 3. Šalių bendradarbiavimu socialinės apsaugos srityje siekiama pritaikyti Rumunijos socialinės apsaugos sistemą prie naujų ekonominių ir socialinių sąlygų, ypač teikiant specialistų paslaugas, informaciją ir organizuojant mokymus. 90 straipsnis Turizmas Šalys didina ir plėtoja tarpusavio bendradarbiavimą, kuris apima: - turizmo verslo lengvinimą ir jaunimo turistinių mainų skatinimą, - informacijos, perduodamos per tarptautinius tinklus, duomenų bazes ir pan., srautų didinimą, - pažangiosios patirties perdavimą organizuojant mokymus, mainus ir seminarus, - bendros veiklos (tarpvalstybinių projektų, miestų porinių projektų) galimybių išsiaiškinimą, - Rumunijos dalyvavimą atitinkamų Europos turizmo organizacijų veikloje, - statistikos sistemų ir su turizmu susijusių taisyklių derinimą, - keitimąsi naujienomis ir informacijos abi Šalis dominančiais klausimais, kurie daro poveikį turizmo sektoriui, mainų užtikrinimą, - techninės pagalbos teikimą komerciniam infrastruktūros, susijusios su turizmo sektoriumi, vystymui. 91 straipsnis Mažosios ir vidutinės įmonės 1. Šalys siekia plėtoti ir stiprinti mažąsias ir vidutines įmones (MVĮ) bei Bendrijos ir Rumunijos MVĮ bendradarbiavimą. 2. Jos skatina informacijos ir pažangiosios patirties mainus šiose srityse: - teisinių, administracinių, techninių, fiskalinių ir finansinių sąlygų, būtinų MVĮ steigti ir plėstis bei tarpvalstybiniam bendradarbiavimui, sukūrimas, - specializuotų paslaugų, kurių reikia MVĮ (vadovų mokymas, apskaita, rinkodara, kokybės kontrolė ir t. t.) teikimas ir įstaigų, teikiančių tokias paslaugas, stiprinimas, - atitinkamų ryšių su Bendrijos operatoriais užmezgimas siekiant pagerinti informacijos teikimą MVĮ ir skatinti tarpvalstybinį bendradarbiavimą (pvz., Įmonių bendradarbiavimo tinklas (BC–NET), Euro infocentrai, konferencijos ir kt.). 3. Bendradarbiavimas apims techninės pagalbos teikimą nacionaliniu ir regioniniu lygiu, ypač atitinkamos institucinės paramos MVĮ sistemos sukūrimui finansinių, mokymo, konsultacinių, technologinių ir rinkodaros paslaugų srityse. 92 straipsnis Informacija ir bendravimas 1. Bendrija ir Rumunija imasi atitinkamų priemonių veiksmingiems informacijos mainams skatinti. Pirmenybė teikiama programoms, kurių tikslas yra plačiajai visuomenei suteikti svarbiausios informacijos apie Bendriją, o Rumunijos profesiniams sluoksniams – labiau specializuotos informacijos, įskaitant, jei įmanoma, galimybę naudotis Bendrijos duomenų bazėmis. 93 straipsnis Vartotojų apsauga 1. Šalys bendradarbiauja siekdamos visiško Rumunijos ir Bendrijos vartotojų apsaugos sistemų suderinamumo. 2. Šiuo tikslu bendradarbiavimas, jei leidžia galimybės, apima: - informacijos ir specialistų mainus, - galimybę naudotis Bendrijos duomenų bazėmis, - mokymą ir techninę pagalbą. 94 straipsnis Muitinė 1. Bendradarbiavimo tikslas yra garantuoti, kad bus laikomasi visų nuostatų, kurias numatyta priimti prekybos ir sąžiningos prekybos srityje, bei suderinti Rumunijos muitų sistemą su Bendrijos muitų sistema ir taip palengvinti šiame Susitarime numatytą liberalizavimą. 2. Bendradarbiavimas pirmiausia apima: - keitimąsi informacija, - bendrojo administracinio dokumento ir kombinuotosios nomenklatūros įvedimą, - Bendrijos ir Rumunijos tranzito sistemų sujungimą, - patikrinimų ir formalumų, susijusių su prekių vežimu, supaprastinimą, - seminarų ir stažuočių organizavimą. Prireikus teikiama techninė pagalba. 3. Nepažeidžiant kitų šiame Susitarime, ypač 97 straipsnyje, numatytų bendradarbiavimo formų, Šalių administracinės valdžios institucijos teikia savitarpio pagalbą muitinės reikalų srityje pagal 6 protokolą. 95 straipsnis Bendradarbiavimas statistikos srityje 1. Bendradarbiavimu šioje srityje siekiama plėtoti efektyvią statistikos sistemą, kad greitai ir laiku galima būtų turėti patikimus statistinius duomenis, kurių reikia ekonomikos reformos procesui remti ir kontroliuoti bei padėti plėtoti privatų verslą Rumunijoje. 2. Šalys pirmiausia bendradarbiauja siekdamos: - sustiprinti Rumunijos statistikos aparatą, - suderinimo su tarptautiniais (ypač Bendrijos) metodais, standartais ir klasifikacijomis, - teikti duomenis, kurių reikia ekonominei ir socialinei reformai palaikyti ir kontroliuoti, - teikti privataus sektoriaus ūkio subjektams atitinkamus makroekonominius ir mikroekonominius duomenis, - garantuoti duomenų konfidencialumą, - keistis statistine informacija, - kurti duomenų bazes. 3. Bendrija prireikus teikia techninę pagalbą. 96 straipsnis Ekonomika 1. Bendradarbiaudamos, kad pagerintų supratimą apie jų atitinkamų ekonomikų mechanizmus ir apie ekonomikos politikos formavimą ir įgyvendinimą rinkos ekonomikos šalyse, Bendrija ir Rumunija palengvins ekonominių reformų ir integracijos procesą. 2. Šiuo tikslu Bendrija ir Rumunija: - keisis informacija apie makroekonominius rezultatus bei perspektyvas ir apie plėtros strategijas, - kartu analizuos jas abi dominančius ekonomikos klausimus, įskaitant ekonominės politikos formavimą ir jos įgyvendinimo priemones, - pirmiausia vykdant ACE programą (Action for Cooperation in Economics), skatinti kuo platesnį Bendrijos ir Rumunijos ekonomistų bei vadovų bendradarbiavimą siekiant pagreitinti pažangiosios patirties, būtinos ekonominės politikos rengimui, perdavimą ir užtikrinti su ta politika susijusių mokslinių tyrimų rezultatų platinimą. 97 straipsnis Narkotikai 1. Bendradarbiavimu pirmiausia siekiama padidinti politikos ir priemonių, skirtų kovoti su narkotikų ir psichotropinių medžiagų tiekimu ir nelegalia prekyba jais, efektyvumą bei sumažinti piktnaudžiavimą šiais produktais. 2. Šalys susitaria dėl bendradarbiavimo metodų, būtinų šiems tikslams pasiekti, įskaitant bendrų veiksmų įgyvendinimo sąlygas. Jų veiksmų pagrindas – konsultacijos ir glaudus tikslų bei politikos priemonių koordinavimas šio straipsnio 1 dalyje nurodytose srityse. 3. Šalių bendradarbiavimas apims techninę ir administracinę pagalbą, teikiamą pirmiausia šiose srityse: - nacionalinių teisės aktų rengimas ir įgyvendinimas, - institucijų, informacijos centrų ir socialinių bei sveikatos centrų kūrimas, - personalo mokymas ir tyrimai, - prekursorių ir kitų cheminių medžiagų, naudojamų neteisėtai narkotikų ir psichotropinių medžiagų gamybai, naudojimo prevencija. Bendradarbiavimas šioje srityje apima administracinę ir techninę pagalbą, kuri teikiama siekiant nustatyti tinkamus kovos su netinkamu minėtų produktų naudojimu standartus, lygiaverčius tiems, kuriuos yra priėmusi Bendrija ir atitinkamos tarptautinės institucijos, visų pirma Cheminių veiksmų darbo grupė (CATF). Šalys gali susitarti įtraukti ir kitas sritis. 98 straipsnis Viešasis valdymas Siekdamos pagerinti abipusį supratimą apie jų atitinkamų sistemų struktūrą ir veikimą, Šalys skatina savo viešojo valdymo institucijų bendradarbiavimą, įskaitant mainų programų rengimą. VII ANTRAŠTINĖ DALIS KULTŪRINIS BENDRADARBIAVIMAS 99 straipsnis 1. Atsižvelgdamos į Iškilmingą deklaraciją dėl Europos Sąjungos, Šalys įsipareigoja skatinti, remti ir lengvinti bendradarbiavimą kultūros srityje. Prireikus Rumunija gali būti pakviesta dalyvauti Bendrijos arba kurios nors valstybės narės ar kelių valstybių narių kultūrinio bendradarbiavimo programose, taip gali būti plėtojama kita abi Šalis dominanti veikla. Šis bendradarbiavimas gali visų pirma apimti: - nekomercinius meno kūrinių ir menininkų mainus, - literatūros vertimą, - paminklų ir vietų (architektūros ir kultūros paveldo) apsaugą bei restauravimą, - kultūros srityje dirbančių asmenų mokymą, - kultūros renginių, susijusių su Europos reikalais, organizavimą, - informacijos apie išskirtinius kultūrinius pasiekimus sklaidą, įskaitant Rumunijos specialistų mokymą šioje srityje. 2. Šalys bendradarbiauja audiovizualinės industrijos skatinimo Europoje srityje. Rumunijos audiovizualinis sektorius galėtų dalyvauti veikloje, kurią vykdo Bendrija pagal "Media" programą, laikantis procedūrų, kurias yra nustačiusios įstaigos, atsakingos už kiekvienos veiklos administravimą, ir 1990 m. gruodžio 21 d. Europos Bendrijų Tarybos sprendimo, patvirtinančio minėtą programą. Bendrija rems Rumunijos audiovizualinio sektoriaus dalyvavimą atitinkamose "Eureka" programose. Šalys koordinuoja ir prireikus suderina savo politiką tarpvalstybinio transliavimo reguliavimo, audiovizualinės srities techninių normų ir Europos audiovizualinės technologijos skatinimo srityse. Bendradarbiavimas galėtų, inter alia, apimti keitimąsi programomis, stipendijomis ir žurnalistų bei kitų žiniasklaidos specialistų mokymo priemonėmis. VIII ANTRAŠTINĖ DALIS FINANSINIS BENDRADARBIAVIMAS 100 straipsnis Kad būtų pasiekti šio Susitarimo tikslai, laikantis 101, 102, 104 bei 105 straipsnių ir nepažeidžiant 103 straipsnio, Bendrija Rumunijai teikia laikiną finansinę pagalbą, kuri skiriama dotacijų ir paskolų forma, įskaitant Europos investicijų banko paskolas pagal banko įstatų 18 straipsnio nuostatas, ir kuria siekiama pagreitinti Rumunijos ekonominį pertvarkymą ir padėti Rumunijai įveikti ekonominius ir socialinius struktūrinių pertvarkymų padarinius. 101 straipsnis Finansinė pagalba skiriama: - arba pagal PHARE programą, numatytą Tarybos reglamente (EEB) Nr. 3906/89 su pakeitimais kaip daugiametė pagalba, arba pagal naująją daugiametę finansinę sistemą, kurią nustatė Bendrija po konsultacijų su Rumunija ir atsižvelgusi į šio Susitarimo 104 ir 105 straipsnių nuostatas, - iš paskolų, kurias skiria Europos investicijų bankas tol, kol nepasibaigia jų skyrimo terminas; po konsultacijų su Rumunija Bendrija nustato didžiausią sumą ir laikotarpį, per kurį Rumunijai gali būti skiriamos Europos investicijų banko paskolos paskesniais metais. 102 straipsnis Bendrijos finansinės pagalbos tikslai ir sritys nustatomos orientacinėje programoje, kurią bendru susitarimu turi nustatyti abi Šalys. Šalys apie tai informuoja Asociacijos tarybą. 103 straipsnis 1. Atsiradus ypatingam poreikiui, Bendrija Rumunijos prašymu, atsižvelgdama į G–24 veiklos gaires ir į galimybę gauti finansinių išteklių bei derindama savo veiksmus su tarptautinėmis finansų įstaigomis, dalyvaujant G–24 išnagrinėja galimybę suteikti laikiną finansinę pagalbą, skirtą: - remti priemones, kurių tikslas – pasiekti, kad Rumunijos valiuta taptų ir išliktų konvertuojama, - remti vidutinės trukmės stabilizavimo ir struktūrinio reguliavimo pastangas, įskaitant paramą mokėjimų balansui. 2. Finansinė pagalba teikiama tik tuo atveju, jei Rumunija pateikia dalyvaujant G–24 TVF patvirtintas konvertuojamumo ir (arba) ekonomikos pertvarkymo programas, prireikus, jei Bendrija patvirtina tas programas, jei Rumunija nuolat laikosi tų programų ir, kaip galutinis tikslas, jei greitai pereinama prie sistemos, pagrįstos finansavimu iš privačių šaltinių. 3. Asociacijos Taryba bus informuota apie sąlygas, kuriomis ši pagalba bus teikiama, ir apie tai, kaip Rumunija laikosi įsipareigojimų, kuriuos ji prisiėmė dėl tokios pagalbos. 104 straipsnis Bendrijos finansinė pagalba vertinama atsižvelgiant į iškylančius poreikius ir į Rumunijos išsivystymo lygį, taip pat atsižvelgiant į nustatytus prioritetus ir Rumunijos ekonomikos įsisavinimo pajėgumus, pajėgumą grąžinti paskolas ir į pasiektą pažangą kuriant rinkos ekonomiką bei pertvarkant ūkį. 105 straipsnis Kad skiriami ištekliai būtų optimaliai naudojami, Šalys užtikrina, kad Bendrijos įnašai būtų glaudžiai koordinuojami su įnašais iš kitų šaltinių, pavyzdžiui, iš valstybių narių, kitų šalių, įskaitant G–24, ir tarptautinių finansų įstaigų, pavyzdžiui, Tarptautinio valiutos fondo, Tarptautinio rekonstrukcijos ir plėtros banko bei Europos rekonstrukcijos ir plėtros banko. IX ANTRAŠTINĖ DALIS INSTITUCINĖS, BENDROSIOS IR BAIGIAMOSIOS NUOSTATOS 106 straipsnis Įsteigiama Asociacijos taryba, kuri prižiūri šio Susitarimo įgyvendinimą. Ji posėdžiauja ministrų lygiu kartą per metus ir tada, kai to reikalauja aplinkybės. Ji nagrinėja visus svarbius klausimus, susijusius su Susitarimu, ir visus kitus abi Šalis dominančius dvišalius ar tarptautinius klausimus. 107 straipsnis 1. Asociacijos tarybą sudaro Europos Bendrijų Tarybos nariai bei Europos Bendrijų Komisijos nariai ir Rumunijos Vyriausybės paskirti nariai. 2. Asociacijos tarybos nariai gali paskirti savo atstovus savo darbo tvarkos taisyklėse nustatytomis sąlygomis. 3. Asociacijos taryba nustato savo darbo tvarkos taisykles. 4. Asociacijos tarybai paeiliui pirmininkauja Europos Bendrijų Tarybos atstovas ir Rumunijos vyriausybės atstovas pagal nuostatas, kurios turi būti nustatytos jos darbo tvarkos taisyklėse. 5. Europos investicijų bankas prireikus stebėtojo teisėmis dalyvauja Asociacijos tarybos darbe. 108 straipsnis Kad būtų pasiekti Susitarimo tikslai, Asociacijos taryba turi įgaliojimus priimti sprendimus Susitarime numatytais atvejais. Priimti spendimai Šalims yra privalomi, ir jos imasi priemonių, būtinų priimtiems sprendimams įgyvendinti. Asociacijos taryba taip pat gali teikti atitinkamas rekomendacijas. Savo sprendimus ir rekomendacijas ji rengia Šalių sutarimu. 109 straipsnis 1. Kiekviena Šalis gali Asociacijos tarybai perduoti bet kurį ginčą, susijusį su šio Susitarimo taikymu ar aiškinimu. 2. Asociacijos taryba gali išspręsti ginčą priimdama sprendimą. 3. Kiekviena Šalis privalo imtis priemonių, būtinų sprendimui, nurodytam 2 dalyje, įvykdyti. 4. Jei neįmanoma išspręsti ginčo pagal šio straipsnio 2 dalį, bet kuri Šalis gali pranešti kitai Šaliai apie arbitro paskyrimą; kita Šalis per du mėnesius turi paskirti antrą arbitrą. Taikant šią procedūrą, Bendrija ir valstybės narės yra laikomos viena ginčo Šalimi. Asociacijos taryba paskiria trečią arbitrą. Arbitrų sprendimai priimami balsų dauguma. Kiekviena ginčo Šalis turi imtis priemonių, būtinų arbitrų sprendimui įgyvendinti. 110 straipsnis 1. Asociacijos tarybai atlikti pareigas padeda Asociacijos komitetas, kurį sudaro Europos Bendrijų Tarybos narių atstovai bei Europos Bendrijų Komisijos narių atstovai ir Rumunijos Vyriausybės atstovai, paprastai vyresniųjų valstybės tarnautojų lygio. Savo darbo tvarkos taisyklėse Asociacijos taryba nustato Asociacijos komiteto pareigas, kurios apima Asociacijos tarybos posėdžių parengimą, ir kaip Komitetas turi veikti. 2. Asociacijos taryba gali perduoti bet kurį savo įgaliojimą Asociacijos komitetui. Tokiu atveju Asociacijos komitetas priima sprendimus pagal 108 straipsnyje nustatytas sąlygas. 111 straipsnis Asociacijos taryba gali nuspręsti įsteigti bet kokį kitą specialų komitetą ar organą, kuris padėtų jai atlikti pareigas. Asociacijos taryba savo darbo tvarkos taisyklėse nustato tokio komiteto ar organų sudėtį, pareigas ir kaip jie turi veikti. 112 straipsnis Šiuo Susitarimu įsteigiamas Asociacijos parlamentinis komitetas. Tai yra forumas, kuriame susitinka ir keičiasi nuomonėmis Rumunijos Parlamento ir Europos Parlamento atstovai. Savo posėdžių periodiškumą nustato pats komitetas. 113 straipsnis 1. Asociacijos parlamentinį komitetą sudaro Europos Parlamento nariai ir Rumunijos Parlamento nariai. 2. Asociacijos parlamentinis komitetas nustato savo darbo tvarkos taisykles. 3. Asociacijos parlamentiniam komitetui pakaitomis pirmininkauja Europos Parlamentas ir Rumunijos Parlamentas pagal nuostatas, kurios turi būti nustatytos komiteto darbo tvarkos taisyklėse. 114 straipsnis Asociacijos parlamentinis komitetas gali iš Asociacijos tarybos prašyti atitinkamos informacijos apie šio Susitarimo įgyvendinimą, o ši prašomą informaciją pateikia komitetui. Asociacijos parlamentinis komitetas informuojamas apie Asociacijos tarybos sprendimus. Asociacijos parlamentinis komitetas gali teikti rekomendacijas Asociacijos tarybai. 115 straipsnis Atsižvelgiant į šio Susitarimo taikymo sritį, kiekviena Šalis įsipareigoja užtikrinti, kad kitos Šalies fiziniai ir juridiniai asmenys galėtų nediskriminuojami jos piliečių atžvilgiu kreiptis į Šalių kompetentingus teismus ir administracinius organus, kad apgintų savo asmenines ir turtines teises, įskaitant teises, susijusias su intelektine, pramonine ir komercine nuosavybe. 116 straipsnis Nė viena šio Susitarimo nuostata nekliudo kuriai nors Susitariančiajai Šaliai imtis priemonių: a) kurias ji mano esant būtinas siekiant užkirsti kelią informacijos, prieštaraujančios gyvybiniams jos saugumo interesams, atskleidimui; b) kurios yra susijusios su ginklų, šaudmenų ar karinės paskirties medžiagų gamyba ar prekyba arba su gynybos tikslams reikalingais moksliniais tyrimais, taikomąja veikla ar gamyba, jei tokios priemonės nekenkia gaminių, kurie nėra specialiai skirti karo tikslams, konkurencijos sąlygoms; c) kurias ji mano esant būtinas savo saugumui užtikrinti įvykus rimtiems viešąją tvarką trikdantiems vidaus neramumams, kilus karui ar atsiradus didelei, karo grėsmę keliančiai tarptautinei įtampai, arba siekiant vykdyti įsipareigojimus, kuriuos ji prisiėmė taikai ir tarptautiniam saugumui palaikyti. 117 straipsnis 1. Šio Susitarimo taikymo srityse ir nepažeidžiant jokių specialių jo nuostatų: - Rumunijos Bendrijai taikomos priemonės neturi diskriminuoti valstybių narių, jų piliečių arba jų bendrovių ar firmų, - Bendrijos Rumunijai taikomos priemonės neturi diskriminuoti Rumunijos piliečių arba jos bendrovių ar firmų. 2. Šio straipsnio 1 dalies nuostatos nepažeidžia Šalių teisės taikyti atitinkamas mokesčių teisės aktų nuostatas mokesčių mokėtojams, kurių padėtis nėra lygiavertė dėl jų gyvenamosios vietos. 118 straipsnis Rumunijos kilmės produktų importui netaikomas palankesnis režimas nei tas, kurį valstybės narės taiko viena kitai. Režimas, kuris Rumunijai taikomas pagal IV antraštinę dal